
SEDIS 


COMMENTARIUM OFFICIALE 


ACTA PII PP. XI 


SACRUM CONSISTORIUM 


CONSISTORIUM SEMIPUBLICUM 


Die 1x mensis Maii MDCcCCXxxV, in Palatii Apostolici Vaticani con- 
sueta Aula, Consistorium semipublicum habitum est de Canonizatione 
Beatorum Martyrum Ioannis Fisher Card. Ep. Roffensis et Thomae More, 
Magni Angliae Cancellarii. 

Huic actioni Beatissimus Pater sic praefatus est: 


VENERABILES FRATRES 


Causa beatorum martyrum Ioannis 8S. R. E. Card. Fisheri, 
Episcopi Roffensis, ac Thomae Mori, Magni Angliae Cancellarii, 
a Supremo Consilio sacris ritibus tuendis et in superioribus Con- 
sistoriis ita diligenter, uti nostis, explorata, spectata, probata 
fuit, ut omnia, quae ad eamdem pertinerent, in iusta trutina 
posita et quasi ad obrussam exacta fuerint. 

Quapropter nihil aliud restat, nisi ut, ex Apostolicae Sedis 
instituto, vos omnes, quoquot hoc in amplissimo consessu Nobis 
coram adestis, sententiam de more rogemus. Quam quidem sen- 
tentiam ut facilius vos, necessaria rei cognitione hausta, dicere 
possetis, legitimos commentarios ad vos perferri iussimus de vita 


et moribus horum beatorum martyrum. Faveatis igitur alius ex 

alio, pro vestrae dignitatis ordine, hac in re tanti momenti quid 
sentiatis consideratissime Nobis aperire. 


Exceptis adstantium suffragiis, Sanctissimus Dominus Noster haec 
addidit verba: 


Etsi de suffragiis vestris minime dubitabamus, summo tamen 
gaudio afficimur, quod vos omnes cernimus non modo consen- 
sisse Nobiscum, sed id etiam fecisse libentissime. Certum igitur 
Nobis est atque omnino statutum laetabilem eiusmodi causam 
ex communi sententia decernere et in Petriana Basilica sollemni 
ritu perficere. 

Iam nune vero celebrationi huic diem dicimus undevicesi- 
mum huius mensis maii; ac futurum omnino confidimus ut hoc 
eventum, quod Nostra, Anglorum gentis universique catholici 
orbis laetitia excipiet, non parum equidem ad Ecclesiae decus 
utilitatemque conferat. Ne gravemini tamen incensissimas vestrum 
preces supplicationibus Nostris adiicere, ut sanctitatis auctor 
atque altor Deus mentem Nostram moveat, regat ac dirigat. 


De quibus omnibus ut acta iuridica conficerent, praefatis Dominis 
Consistorialis Aulae Advocatis rogantibus, adstantibus Protonotariis Apo- 
stolicis mandatum de more est. 


IN SOLLEMNT CANONIZATIONE 


BEATORUM MARTYRUM IOANNIS 8. R. E. CARD. FISHERI, EPISCOPI ROFFENSIS, 
AC THOMAE MORI, MAGNI ANGLIAE CANCELLARIL. 


Ad postulationem instanter factam per Advocatum Sacri Consistorii a Viro 
Eminentissimo Camillo Laurenti, Cardinali Praefecto SS. Rituwm Con- 
gregationi, Reviius D. Antonius Bacci, Secretarius Litterarum ad Princi- 
pes, nomine Sanctitatis Suae, ita respondit: 


I. Mox assueta triumphis Ecclesia gemina micantia sidera cernet in- 
serta caelo; ac non modo peregrinantes homines, qui ex hac terrestri patria 
ad caelestem contendunt, sed ii etiam, qui sempiternam iam assecuti sunt 
beatitatem, maximo afficientur gaudio. Mox, tributa beatis hisce martyri- 

bus, quorum causam digne perorastis, victoriae palma, iterum illud ful- 
gentiore luce perspicuum omnium obversabitur oculis, quod Hipponensis 
Episcopus edicit: « Ecclesiam sanctam... contra omnes haereses pugnan- 
tem, pugnare posse, expugnari tamen non posse ».1 Quin immo, cum eadem 
acriore odio opprimitur, tum splendidiore gloria triumphat; cum caede 
minuitur, subole succrescit; cum lacessitur ac cruentatur suppliciis, tum 
omnium admirationem commovet voluntatemque sibi conciliat. Porro 
pravorum insectationes hominum si quid terreni pulveris christianorum 
animos inficit, effuso cruore detergunt, atque adeo luculentius « Civitatem 
sanctam » ostendunt « habentem claritatem Dei».? Mox denique omnes 
testatam iterum perpendent sanctissimorum officiorum conscientiam ex- 
terna vi coérceri non posse; itemque si in divina Ecclesiae iura publicae rei 
moderatores sceleste invadant, eorum nisus et arma, ob Iesu Christi polli- 
citationem perpetuo mansuram, frustra moliri ac tandem aliquando miser- 
rime confringi. 

Etenim ex hac beati Petri cathedra, quae tot inter errorum rerumque 
collabentium vicem veluti veritatis fax ad interitum usque humani gene- 
ris affulget, decretoriam sententiam proxime gratulabundi audiemus, qua 
sollemniter hi beati caelites in sanctorum album adscribentur. Id quidem 
Augusto Pontifici summopere in votis est; id Ipse omnino certum, proba- 
tum dignumque autumat. Attamen, antequam vestrum et catholici orbis 
universi — eorum praesertim, qui e nobilissima Anglorum gente catholi- 
cam amplectuntur fidem — postulationi concedat, vult Beatissimus Pater 
nostris communiri precibus, ut, interposita Deiparae Virginis totiusque 
caelestis aulae supplicatione, uberius usque mens Sua superno lumine per- 
fundatur. 

Post cantatas Sanctorum Litanias, ad iteratam instantius postulationem, 
pariter idem Rrius Dominus respondit: 

II. Quod quattuor iam saecula catholici homines exoptarunt, in eo 
tandem est ut perficiatur. Sacris concentibus per stellantes Vaticanae 
Basilicae fornices exscendentibus mirabiles e caelo annuentium Angelo- 
rum Sanctorumque chori studiosissime respondent; Inferorum potestates 
contremescunt; dum Ecclesia mater, apostolorum confessorumque robo- 
rata labore, virginum stolis dealbata martyrumque purpurata sanguine 
sollemne eventum novumque decus praestolatur. Nihil aliud reliquum est, 
nisi ut, ex Apostolicae Sedis instituto, Paraclyti Spiritus lumen et gratia 
ab adstantibus omnibus implorentur. 


1 Cfr. Migne, P. L., XL, 635. 
2 Apoc., XI, 10-11. 

Ad haec, praecinente Swmmo Pontifice, hymnus Veni Creator Spiritus, 
cum congrua oratione successit: quo expleto, tertiam instantissimam postula- 
tionem haec excepit responsio: 

Ex hac tandem veritatis cathedra, ubi « Beatus Petrus... in propria sede 
et vivit et praesidet »,1 « peremptorium edictum » venerabundi audiamus. 

Dum igitur sollemne oraculum prona fronte excipimus, supplices men- 
tes animosque ad caelites novensiles erigamus; ab iisdemque enixis preci- 
bus id potissimum contendamus, ut aberrantes populos — eos nominatim, 
qui novo hodie honestantur decore — ad Ecclesiae matris gremium feliciter 
reducantur, ubi numquam fallitur christianae fidei veritas, numquam divina 
refrigescit caritas, numquam sanctitatis restinguitur iubar. 


Tum Sanctissimus ex cathedra sollemniter sic pronunciavit: 


Ad honorem Sanctae et individuae Trinitatis, ad exaltationem 
fidei catholicae et christianae Religionis augmentum, auctoritate 
Domini Nostri Iesu Christi, Beatorum Apostolorum Petri et Pauli 
ac Nostra; matura deliberatione praehabita et divina ope saepius 
implorata, ac de Venerabilium Fratrum Nostrorum 8. R. E. 
Cardinalium, Patriarcharum, Archiepiscoporum et Episcoporum 
in Urbe existentium consilio, Beatum IOANNEM FISHER, S. R. 
Ecclesiae Cardinalem et Beatum THOMAM MoRg, laicum, Sanctos 
esse decernimus et definimus, ac Sanctorum catalogo adscribimus; 
statuentes ab Ecclesia universali illorum memoriam quolibet 
anno, die eorum natali, nempe IOANNIS die vigesima secunda L[unii 
et THOMAE die sexta Iulii inter Sanctos Martyres pia devotione 
recoli debere. In nomine Pa+$tris et FisBlii et Spiritus 44 Sancti. 


In sollemni vero Missa Papali, post Evangelium haec fuit 
HOMILIA SANCTISSIMI DOMINI NOSTRI 


VENERABILES FRATRES, DILECTI 


Quemadmodum « Christus heri et hodie, ipse et in saecula »; * 
ita numquam excidit, numquam deficit Ecclesia eius. Aetas aetate 
truditur; at si temporum fuga hominum instituta fatiscunt ac 
corruunt, si fluxa luce coruscantes humanae doctrinae alterna 


1S. Perr. Curysou. - Migne, P. L., LIV, 741. 
Hebr., XIII, 8. 

vice commutantur, aeternum tamen fulgens stat crux dum vol- 
vitur orbis, atque affluentibus per tempora populis veritatis. 1lu- 
men impertit. 

Serpunt saepenumero haereses ac fucatae veri specie gliscunt 
atque grassantur; at « inconsutilis » Iesu Christi vestis non scindi- 
tur. Catholicae fidei infitiatores oppugnatoresque, pervicaci super- 
bia elati atque compulsi, in christianum nomen bellum renovant; 
at quos filios Ecclesiae arripiunt, eos, sacro purpuratos cruore, ad 
caelum martyres transmittunt. Etenim « nullo crudelitatis genere 
destrui potest sacramento crucis Christi fundata religio. Non mi- 
nuitur persecutionibus Ecclesia, sed augetur; et semper domini- 
cus ager segete ditiore vestitur, dum grana, quae singula cadunt, 
multiplicata nascuntur 

Haec, spei equidem ac solacii plena, Nostro succurrunt animo, 
cum, duobus hisce beatis martyribus ad Superim honorem elatis, 
eorum laudes in hac Petriani templi maiestate, etsi presse, vobis 
coram celebrare aggredimur. li siquidem — egregia suae gentis 
specimina ac decora — in catholicam Ecclesiam teterrima exorta 
tempestate, dati sunt populo suo «in civitatem munitam et in 
columnam ferream et in murum aereum »;’ atque adeo neque 
haereticorum fallaciis turbari neque potentiorum minis terreri 
potuerunt. Illorum nempe gloriosi agminis veluti duces ac magi- 
stri habendi sunt, qui — nec pauci, neque humili tantummodo 
loco nati — ex universa Britannia errorum fluctibus impavido 
pectore obstiterunt, ac suo profuso sanguine tenacissimum in 
Apostolicam Sedem amorem. testati sunt. 

Alter, suavissimo ingenio praeditus, sacris profanisque disci- 
plinis summopere eruditus, ita aequales snos sapientia virtuteque 
praestitit, ut, ipso Angliae Rege auspice, Roffensis Episcopus 
renuntiaretur. Quo quidem in gerendo munere tam incenso pie- 
tatis ardore impensaque animarum caritate flagravit, tamque sol- 
lerti alacritate in catholicae doctrinae integritate tuenda enituit, 
ut eius episcopalis aedes Dei templum potius quam privata domus, 


1 §. Leo M., Serm. 82, 6. 
2 Ter.. J, 18-XV, 20. 

et optimarum artium domicilium studiorumque Universitas vi- 
deretur. 

Gracile corpus ieiuniis, flagellis, ciliciis castigare sollemne 
habebat; ac nihil antiquius quam ut miseros inviseret, eorum rele- 
varet aerumnas, inopiam recrearet, et si quos invenisset admisso- 
rum foeditate turbatos terroreque fractos, demissos eorum ani- 
mos ad divinae misericordiae fiduciam alliceret atque revocaret. 
Saepenumero, dum sacra litabat hostié, uberes e micantibus oculis 
fundebat lacrimas, indices ac testes aestuantis eius caritatis; dum 
vero apostolici concionatoris muneri vacabat, non hominum nun- 
tius ac praeco, sed quasi Dei Angelus terrestri concretione indutus 
adstantibus omnibus videbatur. 

Atsi in omne genus aegritudines miti benignoque animo erat, 
cum tamen de religionis incolumitate germanaque integritate mo- 
rum agebatur, veluti alter Praecursor Domini, cuins nomine glo- 
riabatur, veritatem coram omnibus edicere divinaque praecepta 
omni ope tueri numquam reformidabat. Nostis profecto, venera- 
biles fratres ac dilecti filii, quam ob causam sit Noster in capi- 
tale suae vitae discrimen vocatus atque adactus. ‘Casti connubii 
sanctitatem, quae catholicos decet omnes, etsi regio diademate 
insignitos, itemque hierarchiae primatum, quem Romani Pon- 
tifices divinitus obtinent, illustrare, vindicare, tutari animose 
non destitit. Quam ob rem in vincula detrusus, ac dein ad ferale 
supplicium deductus est. Ad quod quidem cum serena fronte 
accederet, per Ambrosianum hymnum caelesti Numini summas 
grates agebat, quod sibi liceret mortalis huius vitae cursum im- 
mortali martyrum decorare gloria; atque se, populum, Regem 
incensissima prece Deo commendabat: unde perspicuum est cari- 
tatem patriae catholica religione non minui, sed angeri quam 
maxime. Cum vero patibulum ascenderet, atque ob solem de 
caelo affulgentem veneranda eius canities veluti diadema renide- 
ret, illud hilari vultu protulit: « Accedite ad eum, et illuminamini; 
et facies vestrae non confundentur »." O procul dubio sanctissi- 


1 Ps., XXXIII, 6. 

mae eius animae e corporis vinculis liberatae et ad Superos evo- 
lanti, obviam festiva Angelorum Sanctorumque agmina occurre- 
runt. 

Alterum sanctitatis sidus hance eamdem tempestatem suo lucis 
itinere signat; Thomam Morum dicimus, Magnum Angliae Can- 
cellarium. Is, summa ingenii acie summaque in omnes disciplinas 
facilitate praestans, tanta hominum opinione ac gratia florebat, 
ut ad supremos rei publicae magistratus citato gradu perveniret. 
At non minore christianae perfectionis studio flagrabat; non te- 
nuiore, in proximorum salute procuranda, caritate. Cuius rei 
documento sunt cum incensus orandi ardor, quo horarias etiam 
preces cotidie pro facultate recitabat, cilicium, quod piissime 
gerebat, crebraeque corporis castigationes; tum ea omnia, quae 
ad catholicae fidei incolumitatem tuendam et ad morum integri- 
tatem vindicandam tam alloquio, quam scriptis, gravissimi equi- 
dem ponderis, egit. Eadem, ac Toannes Fisherus, strenuitate animi 
praeditus, cum religionis sanctitatem capitali discrimine iactari 
cerneret, non summum, quo fruebatur, dignitatis munus abdicare, 
non inanem allicientium hominum pudorem respuere, non denique 
vel ipsi supremo Civitatis moderatori, ob Dei Ecclesiaeque prae- 
cepta, obsistere veritus est. Atque adeo in custodiam coniectus, 
cum uxoris liberorumque lacrimae eum e recto veritatis virtutis- 
que itinere dimovere conarentur, defixis in caelum oculis prae- 
clarissimus exstitit animi firmitatis exemplum. Quam ob rem, qui 
non multis ante annis scripserat « mortem pro fide non esse fugien- 
dam », e vinculis ad supplicium libenti fidentique animo incessit; 
atque e supplicio ad sempiternae beatitatis gaudia evolavit. Iuvat 
igitur heic, venerabiles fratres ac dilecti filii, praeclaram illam 
8. Cypriani martyris sententiam repetere: «O beatum carcerem, 
qui homines mittit ad caelum.... O pedes feliciter vincti, qui in 
itinere salutari ad Paradisum diriguntur ». * 

Iam vero hi sanctissimi viri, qui christianae fidei integritatem 
divinaque Romani Pontificis iura suo sanguine consecrarunt, in 


1 Migne, P. L., IV, 425-IV, 416. 

hae sede catholici nominis capite et apud sacras Beati Petri exu- 
vias, merito utique per Nos, Apostolorum Principis heredes, 
summis religionis honoribus decorantur. Atque interea nihil aliud 
restat, nisi ut vos, qui venerabundi adestis, eosque omnes, quos 
ubique gentium habemus in Christo filios, iterum iterumque 
adhortemur ut ad eorum virtutes imitandas, ad eorumque sibi 
universaeque Ecclesiae patrocinium implorandum mentes ani- 
mosque convertatis. Quodsi non omnes, ob sacrosanctas Dei leges 
vindicandas, ad martyrium vocamur, at omnes per evangelicam 
sui abnegationem, per voluntariam corporis castigationem perque 
operosam christianae vitae probitatem, « martyres efficiamur vo- 
luntate... ut eamdem atque illi mercedem consequamur ». * 

Hoe vero potissimum cupimus ut instantibus precibus a Deo 
contendatis, ut scilicet, hisce interpositis caelestibus suffragatori- 
bus, tandem aliquando Anglia « eorum intuens exitum conversa- 
tionis, imitetur fidem »;* atque adeo ad Nos redeat «in unitatem 
fidei et agnitionis filii Dei ».* Qui a Nobis adhuc dissident, intento 
animo considerent veteres suae Ecclesiae glorias, quae Romanae 
huius Ecclesiae fastos referunt summeque adaugent; perpendant 
iidem, quod optamus vehementer, Apostolicam hanc Sedem iam 
diu ipsos omnes expectare praestolarique, non in alienam domum, 
sed in propriam, tandem aliquando redituros. « Pater sancte — 
divinam geminamus Iesu Christi precem — serva eos in nomine 
tuo, quos dedisti mihi; ut sint unum, sicut et nos... »* Amen. 


1 Basiv. Migne, P. G., XXXI, 508. 
2 Cfr. Hebr., XIII, 7. 

8’ Eph., IV, 13. 

* Toan., XVIIT, 11. 

LITTERAE DECRETALES 
I 


BEATO IOSEPHO BENEDICTO COTTOLENGO, CONFESSORI, FUNDATORI PARVAE 
DOMUS A DIVINA PROVIDENTIA AUGUSTAE TAURINORUM, SANCTORUM 
HONORES DECERNUNTUR. 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Benignissimus Deus, cuius sapientia creata sunt omnia quae facta 
sunt, ea mirabilibus providentiae suae legibus regit gubernatque. Ipse, 
qui pascit volatilia caeli, quoniam non serunt, neque metunt, neque con- 
gregant in horrea; qui lilia agri, quae non laborant, neque nent, sic vestit, 
ut nec Salomon in omni gloria sua coopertus fuerit sicut unum ex istis, prae- 
stantiore quadam singularique dilectione, hominum, quos ad suam fecit 
imaginem, curam habet. Unigenitus autem Dei Filius, qui venit in mundum 
ut salvetur mundus per Ipsum, quique in suae vitae mortalis decursu bene- 
faciendo transiit et sanans omnem languorem et omnem infirmitatem in populo 
admonet quidem ne solliciti simus de victu, neque de vestitu; scit enim 
Deus quia his omnibus indigemus; sed et mandatum illud novum dedit 
nobis ut qui diligit Dewm diligat et fratrem suum, quin imo proximum diligi 
iussit sicut seipsum, misericordes esse sicut Pater caelestis misericors est, 
atque divites praecipue quod sibi supersit dare pauperibus. 

Quibus potissimum evangelizandis eorumque necessitatibus ac doloribus 
omnigenis leniendis cunctis anteactis saeculis sanctissimos excitavit viros 
ac mulieres, qui, caritate Christi inflammati eiusque sectantes vestigia, 
pauperibus miserisque omnibus, veluti dominis et heris inservierunt, ut 
eorumdem animos ad caelestium bonorum spem et amorem erigerent. 
Quos inter procul dubio praestare visus est superiori saeculo Beatus Ioseph 
Benedictus Cottolengo, qui, ut verbis utamur cl. m. Leonis Papae XIII, 
Praedecessoris Nostri, magna in Deum caritate incensus et divinae Provi- 
dentiae ope wnice fretus, exstitit in Italia nostra aemulator Vincentit a Paulo 
tum in miseris afflictisque sublevandis, tum in eorum provehenda sempiterna 
salute. Ipse namque, Iesu Christi vestigia et consilia penitus prosecutus, 
non modo dedit pauperibus quod sibi superfuit, sed omnibus sese rebus 
expoliavit, ut illis succurreret; imo etiam contra humanae prudentiae dicte- 
ria et sperabile auxilium, quovis infelicitatis genere oppressos in unum con- 

gregavit, aluit, curavit, vivam Christi imaginem in ipsis considerans, unice 
divina Providentia confisus, quae mirabilibus modis, ac saepe saepius 
supernaturali etiam interventu, eius operibus praesto fuit. Qua ratione 
ille vivens perfectum se exhibuit caritatis exemplar, et defunctus adhuc 
loquitur in mira illa Parva Domo a divina Providentia, quae Augustae Tau- 
rinorum ab ipso instituta, dignis caritatis operibus, misericordiarum Patre 
auctore, usque in hodiernam diem Christi Ecclesiam summopere condecorat. 

Iure ergo meritoque Nos eum, favente Deo, hodie Sanctorum cohone- 
stavimus honoribus, ut peropportunum ille sit universae hominum socie- 
tati, de qua tam praeclare ipse meruit, exemplum non ad intuendum tan- 
tum sed ad imitandum praesertim, tum in Christi caritate erga pauperes 
miserosque omnes colenda, tum in maxima divinae Providentiae fiducia 
ponenda; Nostris vero hisce Litteris Decretalibus sanctissimae eius vitae 
commentaria et omnia in eiusdem beatificationis et canonizationis causa 
peracta recensentes, praeclarissimam eiusdem memoriam, quae semper et 
ubique terrarum in benedictione erit, cupienti animo consecrare volumus. 

Ex piissimis parentibus, Iosepho Antonio Cottolengo et Benedicta Cla- 
rotti, Braydae, in urbe tum Astensis dioecesis, nunc vero Taurinensis archi- 
dioecesis, ortum ille duxit die tertia mensis Maii, anno millesimo septin- 
gentesimo octogesimo sexto, et insequenti die in paroecia 8S. Andreae sacro 
baptismate renatus est eique Ioseph Benedictus nomina imposita sunt. Ad 
christianam institutionem et egregiam virtutum disciplinam diligentissime 
educatus, iam puerulus singulari a Deo gratia praeventus est eique felicia 
vocationis suae germina indita. Vix namque quinquennis puer, cum domus 
cubicula quaquaversus metiretur, sciscitanti matri ecquid ageret, Acetate 
maior, inquit, quwm fuero, in omnibus hisce cubiculis pauperes infirmos collo- 
cabo. Equidem cum beato Tob dicere poterat: Ab infantia mea crevit mecum 
miseratio. A prima enim aetate panem, fructus, parvum peculium suum 
pauperibus donabat; cum vero nihil donandum haberet, a parentibus postu- 
labat. Quae quidem praemonstrare videbantur quid aliquando, divino 
instinctu afflatuque, ipse esset facturus. Sed non in proximum tantummodo 
caritate, verum etiam singulis ceteris iam ab adolescentia enituit virtuti- 
bus, adeo ut pientissima eius mater dicere non dubitaverit: Domi nos san- 
ctum habemus. 


Aetate annorum non amplius quam novem dignus est habitus, qui ad 
sacratissimum Eucharistiae Sacramentum primum admitteretur, erga quod 
ipse usque ad suae mortalis vitae exitum maximo amoris aestu flagravit. 
Braydae antea, in Astensi deinde Seminario dioecesano studiorum curriculo, 
non absque divino patenti auxilio, suaque assidua diligentia feliciter expleto, 
sacerdotio, prout iam a pueris ardenter exoptabat, die octava Iunii mensis, 

anno millesimo octingentesimo undecimo auctus est, ac insequenti die, in 
patria ecclesia paroeciali 8. Andreae, eo animi fervore sacrum primum 
litavit, ut innumeris adstantibus civibus angelus potius videretur quam 
homo. 

Eius autem pietas et ad christianam perfectionem contentio in dies 
succrescebant. Amor, quo interius aestuabat dum sacris mysteriis vacaret, 
mirum in modum ex ore succenso, ex lacrimis, ex toto corporis habitu 
coruscabat. Mundi contemptu, solitudine, oratione, actuoso caritatis studio 
ad illum sese comparabat apostolatum, ad quem longe lateque exercendum 
divinitus vocabatur. Eius virtutum fama percrebrescente, biennio post, 
confessario suo parocho Emmanuele Amerano, eximiae sanctitatis viro, 
suadente, Corneolanum venit, in Albae Pompeiensis dioecesis oppidum, ut 
curionis vices gereret; ibique ad annum moratus, praeclarum ac salutife- 
rum .operum ac virtutum reliquit exemplum. 

Post elapsum annum cum de sui confessarii praecepto Augustam Tauri- 
norum se contulisset, ut sacrae theologiae studia in Collegio Provinciarum 
compleret, doctoralem lauream singulari laudis praeconio adeptus est; et 
adeo illic pietate, morum innocentia omnibusque sacerdotalibus virtutibus 
praefulsit, ut ceteris exemplo et admirationi esset; ac tantum in patriam 
reversurus desiderium sui reliquit, ut nocturno tempore ab ea urbe coactus 
sit discedere. 

Braydam igitur in paternam domum reversus, ad biennium ibi moratus 
est ac tanto studio per id tempus sacerdotalia obivit munera, ut non S. An- 
dreae paroeciae solummodo, sed et propinquorum etiam oppidorum curio- 
num, absque lucri spe vices agere diceretur. Diro tum insaeviente contagioso 
morbo, insolita caritatis flamma incensus, ad aegrotorum lectulum, tam in 
nosocomio quam in privatis domibus degentium, primus festinanter advola- 
bat, medicamenta et victum aere quoque suo suppeditans pauperibus, et 
in vitae discrimine versantibus sacerdotale praebens ministerium. Veriti 
parentes ne improbis succumberet laboribus, eum ab illo contagionis pe- 
riculo avertere conabantur; at ille, belli tempore nosci milites respondere 
solebat, ac maiore studio impavidus operi illi sancto non desinebat incum- 
bere. Cum paulo post, Deo favente, lues cessisset, Dei Famulus dignus 
aestimatus est, qui inter socios Congregationis presbyterorum Ecclesiae 
Corporis Christi et in Canonicorum Sanctissimae Trinitatis coetum in aede 
metropolitana Taurinensi cooptaretur; in quo munere obeundo optime sese 
gessit. Summo mane, pia meditatione peracta, atque Missae Sacrificio fer- 
ventissime litato, usque ad meridiem sacramentalibus confessionibus exci- 
piendis incumbebat; conciones tum in Corporis Domini ecclesia tum in 
aliis ecclesiis, oratoria arte et elegantia posthabita, cum magno vero ani- 

marum fructu frequenter habebat. Praecipuam pauperum aegrorumque 
dilectionem: et sollicitudinem constanter ostendebat, atque semper hilaris 
et affabilis, alter Philippus Nerius videbatur, ita ut a populo Canonicus 
bonus passim vocaretur. 

Quae tamen prodroma tantum erant opera illius vehementissimae cari- 
tatis, quae Beati Iosephi Benedicti Cottolengo virtutum omnium sane prin- 
ceps fuit, eiusque sanctitudinis laus praecipua. Divino quidem instinctu ad 
virtutem hanc impensius in dies exercendam sese incitatum sentiebat, et 
continuo ad eius aures verba illa s. Pauli Apostoli insonabant: Caritas 
Christi urget nos. Cum enim sacerdos, quo conscientiae moderatore ute- 
batur, aperte olim dixisset illi, velle Deum ad certam quamdam rem, quae 
in Suam profecto maiorem gloriam esset cessura, eius adhibere operam, 
anxio haerebat animo quidnam sibi foret agendum ut divinae obsecunda- 
ret voluntati. Quaelibet vero haesitatio ex eius animo evanuit, postquam 
ille, piissimi suae Congregationis Rectoris hortatu, S. Vincentii a Paulo 
vitae historiam legisset et collegis dein retulisset quibusnam locis ipse magis 
delectatus esset. Qua quidem lectione, herois illius caritatis exemplar imi- 
tandi desiderio magnopere incensus, perspicue intellexit se illud Augustae 
Taurinorum facere oportere in pauperum et omne genus aegrorum bonum, 
quod Parisiis Vincentius tam mirifice gessit. Illud accessit eius animo inci- 
tamentum, quod, vocatus ad peregrinam quamdam mulierem infirmam 
postremis Ecclesiae sacramentis reficiendam, eam iam ‘morti proximam 
invenit in foedo quodam tugurio miserrime degentem, circum comploranti- 
bus eius viro et duobus tenellae aetatis filiis. Evenerat enim ut misella una 
cum suis iter faciens Galliam versus, Taurinum quum pervenisset, gravi 
morbo correpta frustra ad nosocomium confugisset, inde reiecta quia 
praegnans, ab hospitio vero mulieribus parturientibus excipiendis item 
repulsa, quia gravi morbo laborans; ideoque infelix in tugurio illo iacens 
animam agebat. Ipsi morienti adstitit summa cum caritate Dei Famulus, 
qui miserrimo spectaculo illo commotus, maximo afficitur dolore tum ob 
puerorum lacrimas tum ob viri moerorem, de Piis Taurinensibus Operibus 
conquerentis. Inde primum in Dei Famulo vehementissimum enatum est 
desiderium hospitium instituendi, quod, ceteris aliunde subsidiis deficienti- 
bus, imminentibus pauperum infirmitatibus subito prospiceret. Antequam 
consilium cum canonicis collegis communicaret, Corporis Christi templum 
ingreditur, et ad aeris campani sonitum fidelibus advocatis, sacris vestibus 
indutus, ante altare B. Mariae Virginis, quae a divina Gratia nuncupatur, 
diu oravit; mox in sacrarium reversus, hilaris ac festivus exsiliens, Gratia 
facta est, inquit, gratia impetrata est; benedicta, benedicta Sancta Domina 
Nostra. Absque mora, consentientibus canonicis, prope templum Corpo- 

ris Domini, in loco vulgo Volta Rossa, cubicula duo conduxit, ubi pri- 
mum aegrorum hospitium constitutum atque die decima septima Tannarii 
mensis, anno millesimo octingentesimo vicesimo octavo, aegroto quodam 
paupere accepto, inauguratum fuit. Hocce quidem grandis illius operis, cui 
nomen Parva Domus a divina Providentia, Augustae Taurinorum a Dei 
Famulo Iosepho Benedicto Cottolengo, auctore Deo, fundati, humillimum, 
uti patet, fuit exordium; quod, in divinis consiliis absconditum, nullo modo 
tune visum est tam grande et magnificum opus, ac perenne divinae Provi- 
dentiae vere miraculum et triumphum evasurum per totum christianum 
orbem celeberrimum. 

Iilud ergo hospitium primum conductum plurimis excipiendis miseris, 
prout Dei Servus vehementer exoptabat, impar omnino erat; verumtamen, 
non sine divinae Providentiae dispositione contigit, ut civilis Taurinensis 
potestas, propius illic commorantium civium querelas precesque exaudiens, 
qui indicae luis tum per Italiam grassantis metuerent contagium ob tot 
pauperum aegrorumque proximitatem, de illo claudendo hospitio decretum 
ediderit. Quare, infirmis dispersis, Dei Famulus, eamdem domum in alium 
caritatis usum convertens, derelictos pueros et adulescentulas, Deo semper 
annonam suppeditante, excepit, eosque numero auctos domus universos 
continere non valebat. Cum autem desiisset contagio, in suburbanam, quae 
Valdocco nuncupabatur plagam, haud procul a B. Mariae Virginis a Conso- 
latione sanctuario, suum transtulit hospitium, aliquot conductis vel emptis 
vel etiam a solo excitatis domibus. Quae quidem cum et ipsae pauperum 
turmis excipiendis impares adhuc viderentur, aliae atque aliae pro re nata 
et diversa hospitum condicione continuo domus adiungebantur, quae in 
pagum coaluere muro circumdatum. Hic omnibus omnia factus, omnes 
quotquot adveniebant Ioseph Benedictus, potius pater quam moderator, 
benignissime recipiebat ex utroque sexu miseros: pueros, iuvenes, senes, 
paralyticos, mutos, caecos, monstra quoque et quavis corporis non minus 
quam animi infirmitate sordentes. 

Pro tot vero miseris alendis, curandis, redimendis, plures tam virorum 
quam mulierum religiosas familias, quas vocabat, ipse Dei Servus condidit, 
quae aeternae saluti et suae et eorum quibus adfuturae essent studiose 
prospicerent. Sorores idcirco ad se accivit, cooperante prae primis sanc- 
tae memoriae Maria Anna Nasi-Pullini, vidua piissima caritatis operibus 
impense dedita, quam per aliquot tantum annos, usque nempe ad eius 
obitum, qui mense Novembri, anno millesimo octingentesimo trigesimo 
secundo evenit, validam sibi adiutricem habuit; illarumque munus prae- 
cipuum erat aegrotis ceterisque hospitibus inservire, quarumdam vero 
arctiore disciplina paenitentem et contemplativam agere vitam. 

Item ex maribus Fratrum familias instituit, ex quibus in variis hospitiis 
alii medicis et chirurgis adessent adiutores, alii alias puerorum, virorum, 
senum familias regerent; adulescentulorum denique et iuvenum parva 
condidit seminaria, qui postquam litteris sacrisque disciplinis vacassent, 
sacros Ordines susciperent ministeriumque sacerdotale tum in Parva Domo, 
tum etiam extra illam in pauperum domiciliis exercerent. 

Has omnes religiosas Familias et quas supra memoravimus domos ipse 
Conditor ab unius voluit Moderatoris pendere potestate, quem Patrem 
nuncupari iussit, eo quia paterna quadam auctoritate universis praeesse 
deberet; leges insuper seu regulas singulis singulas familiis praescripsit 
easque servari studiose; quas ille non mentis suae acie, non ingenii sui viri- 
bus invenisse, sed ab ipsa Deipara Virgine, quae non semel magnae Matro- 
nae specie ipsi conspiciendam se dedisse fertur, una cum mandato de familiis 
lis instituendis prout ferret necessitas, se accepisse candide professus est. 

Universos item in Parva Domo commorantes instantissime admonet, 
ut quotidie sacro intersint et Eucharistica se dape reficiant: ut diu noctuque 
laus perennis in magnifico illic exstructo templo sine intermissione Deo 
personet, uberrimum divinarum imbrem gratiarum super omnes attrahens; 
atque semper et ubique ex omnium ore Deo gratias suaviter exsiliat. 

Tanti huius operis institutio ac moderatio, quae equidem totas unius 
hominis vires insumere poterat, Dei Famuli Iosephi Benedicti nullo modo 
valuit extinguere caritatem, cuius immo beneficos effectus ipse per urbes 
et oppida expandit; suosque alumnos iuxta uniuscuiusque familiae fines 
ad pueros instituendos, ad aegrotos in nosocomiis inserviendos aliaque 
caritatis officia exercenda in multas Pedemontanae regionis civitates immi- 
sit, ac Taurini primum infantiae asyla ad religionis monita aperienda cura- 
vit. Providit insuper ut religiosis mendicantibus pauperibusque externis 
eleemosyna daretur; utque calida isti hieme haberent diversoria et, dum 
ipsis panis et iusculum daretur, fidei quoque veritatibus et pietate imbue- 
rentur. 

Tot inter praeclara opera, quorum unus ipse erat supremus moderator, 
Dei Famulus, divinae Bonitati et Providentiae unice prorsus confisus, 
tamquam bonus pastor versabatur; atque heroicae caritati, qua flagrabat, 
sapientiam ac prudentiam ita sociabat omnibusque rebus tam fortiter ac 
suaviter prospiciebat, ut mirabilis tum in Parva Domo, tum in ceteris a 
se conditis Institutis maxima regnaret disciplina ac perfectus ordo una 
cum perfecta laetitia ac caelesti quadam beatitate. Intereaque quotidianum 
miraculum illud, quo innumeri homines, pauperes quidem cuiuscumque 
generis et aerumnosi, nullis reditibus, nulla prorsus petita stipe, sed a pro- 
videntissimo Deo tantum praestito auxilio, in Parva illa Domo recipieban- 

tur, eisque victus, vestes aliaque ad vitam tum spiritualem tum temporalem 
suppeditabantur, magis in dies clarescebat; eiusque instrumentum princeps 
procul dubio Ioseph Benedictus erat; qui tamen humillimus semper et 
impensissima ardens caritate atque illimitata in divinam Providentiam 
fiducia plenus, ante mentis oculos illa divini Magistri verba semper habens 
quod unt ex minimis meis fecistis, mihi fecistis, quemcumque pauperem et 
languentem suum habebat dominum et talem ab universis alumnis suis 
haberi volebat; atque, omnibus omnia factus, laboriosissimam ducebat 
vitam usque dum, anno millesimo octingentesimo quadragesimo secundo, 
epidemico typho Augustae Taurinorum grassante, qui Parvae Domus 
incolis nequaquam pepercerat, quos inter fere omnes presbyteri caritatis 
victimae obierant, et ipse Dei Famulus Benedictus contagioso morbo 
correptus est. [lle namque, ne quis ob sacerdotum penuriam spiritualibus 
destitueretur auxiliis, animae prodigus adeo laboribus et insomniis defati- 
gatus est, ut facile et ipse morbo illo graviter correptus sit, ita disponente 
Deo, ut caritas in proximum, quae praecipua eius vitae fuerit virtus, 
princeps quoque esset eius mortis causa. Postremum igitur diem suum 
proximum praevidens, dilectissimis Parvae Domus familiis, hospitibusque 
consalutatis, ut silentio et humili ad Deum prece ad mortem sese pararet, 
paradisum tantum anhelans, Cherium apud fratrem suum Aloisium cano- 
nicum fere moribundus transferri voluit; ibique, novem post dies, extremis 
ecclesiae sacramentis pientissime receptis, Beatissimam Virginem Mariam, 
quam tenerrima semper devotione coluit, matrem suam invocans et illa 
psalmi verba proferens: Laetatus sum in his quae dicta sunt mihi: in domum 
Domini ibimus, die trigesima mensis Aprilis, anno aetatis suae quinquage- 
simo sexto, iusti super labiis risu, sanctissima functus est vita. Pauperum 
patre demortuo, ad invisendas eius exuvias easque recolendas turba multa 
accurrit, omnesque stupentes vultum eius iam morbo deformatum pul- 
cherrimum post obitum factum ac veluti leniter subridentem aspexerunt. 

Cadaver, universa fere Cheriensi civitate, solemni pompa, triumpho 
simili, comitante, ad collegiatam ecclesiam delatum est, ubi iusta funebria 
persoluta sunt, ac triduo post ad Parvam Domum nocturno tempore deduc- 
tum, ibique sollemnia parentalia celebrata et Dei Famuli exuviae in sacello, 
B. Virgini a Rosario dicato, quod ipsemet vivens, utpote suae pacis aeter- 
nae locum, sibi selegerat, multos inter questus et lacrimas hospitum potis- 
simum et alumnorum, conditae sunt. Tanti Viri sanctitatis opinio in ali- 
quot tantummodo Italiae locis coérceri non poterat, iamque illa latius 
succrescebat ob potissimum quod supra diximus perenne divinae Provi- 
dentiae miraculum, cuius fama per totum catholicum orbem convolaverat. 
Quare plurium Sacrorum Antistitum, Regalium Sabaudiae Principum, 

cleri populique dioecesium multarum precibus lubenti animo annuens 
s. m. Pius Papa Nonus, Decessor Noster, rite confectis ac probatis proces- 
sibus ordinariis super fama sanctitatis vitae, virtutibus et miraculis ipsius 
Dei Famuli losephi Benedicti Cottolengo, die decima nona Iulii mensis, 
Divo Vincentio a Paulo sacra, anno millesimo octingentesimo septuagesimo 
septimo eiusdem Causae introductionis Commissionem sua manu signavit. 
Postea vero de Venerabilis Servi Dei virtutibus apud S. Rituum Congrega- 
tionem disceptatum est, de quarum heroicitate fel. rec. Praedecessor Noster 
Leo Tertiusdecimus, die decima mensis Februarii, anno millesimo nongen- 
tesimo primo, solemne edidit decretum. Mox de duobus miraculis discepta- 
tum est, quae eiusdem Venerabilis Dei Famuli intercessione a Deo dice- 
bantur patrata; quibus acerrimo iudicio perpensis ac probatis, cl. m. Bene- 
dictus Decimus quintus, et ipse Praedecessor Noster, die tertiadecima Augu- 
sti mensis anno millesimo nongentesimo sextodecimo, solemniter edixit: 
Consiare de duobus propositis miraculis: nempe de primo instantaneae perfe- 
ctaeque sanationis Mariae Liberatae Re a cistite gravissima et lethali infec- 
tione parta ab absorptis urinae elementis, deque altero instantanece perfectae- 
que sanationis sororis Mariae Perdolentis a cirrhosi biliari. Eodem autem 
anno, decima die mensis Decembris, tuto procedi posse ad solemnem Venera- 
bilis Famuli Dei Iosephi Benedicti Cottolengo Beatificationem; cuius soliemnia, 
immani per orbem bello furiose saeviente, peropportune, ut christiano 
populo tantum caritatis exemplum ad imitandum proponeretur, insequenti 
anno, die Paschae Resurrectionis D. N. Iesu Christi festo, qui octavus erat 
mensis Aprilis, in Vaticana Patriarchali Basilica, maxima populi frequentia 
et laetitia peracta sunt. Huiusmodi glorificationis nuncius in novensilem 
Beatum, cuius nomen, una cum prodigiosi Parvae Domus in dies incrementi 
fama, ad orbis extremas usque plagas resonabat, fidelium animos magis ma- 
gisque excitavit ad pietatem et fiduciam fovendam eiusque validum patro- 
cinium implorandum. Cum igitur post indultam eidem Beato venerationem, 
novis benignissimus Deus prodigiis Eius gloriam confirmare et augere digna- 
tus sit, de eiusdem Beati Canonizatione impetranda Nobis enixe porrectae 
sunt preces; dieque Februarii mensis ultima anni millesimi nongentesimi 
vicesimi tertii, Nos Causam reassumi libenter concessimus. Quapropter a 
dilecto filio Caesare Federici, pervigili huius Causae novo Postulatore, 
quatuor propositae sunt mirae sanationes, quae a Deo ad Beati invocatio- 
nem patratae visae fuere. Super quibus Augustae Taurinorum et Patavii 
apostolicae inquisitiones peractae sunt, ac, variis de causis duabus seposi- 
tis, super duobus, quae infra narrantur, miraculis rite apud S. Rituum 
Congregationem disceptatum est. 

Prima prodigiosa sanatio ita evenit: Soror Beniamina, in saeculo Ama- 

bilis Stradiotto, e Vincentiana Familia ab ipso Beato Iosepho Benedicto 
instituta, Februario mense elapsi anni, influentiali febri fuit affecta, cui 
purulenta successit otites et postea gravis mastoidites. Haec omnia in 
oppido Thiene Patavinae dioecesis primum contigerunt. Medicus huius 
loci, nec non alii otoiatrae seu Patavii, seu postea Taurini, quo Soror 
infirma translata est, necessariam esse chirurgicam operationem edixerunt, 
et circa aurem die trigesima Martii mensis capilli tonsi sunt ut libera ferro 
via pararetur. Soror Beniamina ferventissime Beatum exoravit ut sanatio- 
nem a Deo impetraret, infirmae auri autem strophiolum, quod urnam cor- 
pus Beati continentem tetigerat, apposuit una cum eiusdem imagine, dolo- 
ribus atrociter eam, hora post meridiem octava, adhuc torquentibus. 
Iterata Beati invocatione, per unius horae spatium placide obdormivit. 
Dein, expergefacta, omnia morbi symptomata ex toto evanuisse persensit. 

Altera proposita sanatio Margaritam Bocca, Francisci Massimino uxo- 
rem, respicit. Haec mulier annos nata viginti quatuor in dystocia, quae eam 
per quadraginta octo horas vexavit, et a qua per laboriosissimam chirur- 
gicam operationem liberata fuit, parietalis membranae lacerationem est 
passa, quae fistulam cistocolpicam efformavit, duorum centimetrorum 
diametro. Magnae notae chirurgus ter, dissecto quoque ventre, manus, ut 
fistulam occluderet, apposuit, sed incassum, et sanatio naturae viribus aut 
chirurgicae arti omnino impossibilis edicta. Deficiente humana spe, infirma, 
eius soror, Vincentianae Sorores ex instituta a Beato Iosepho Benedicto 
Familia, quibus infirmarum cura in clinica domo, in qua Margarita versaba- 
tur, concredita est, eumdem Beatum ferventissime deprecatae sunt: appo- 
sita infirmae corpori de Beati reliquiis particula. Haec die vicesima mensis 
Maii anno millesimo nongentesimo trigesimo primo facta sunt. Margarita 
tranquillo somno corripitur. Summo diei sequentis mane illa perfecte sa- 
nata expergiscitur. 

Utrumque miraculum chirurgi medentes, nec non tres periti ex officio a 
S. Rituum Congregatione adlecti unanimiter conclamant. De quibus sana- 
tionibus in trina iudicii sede, ut ius est, disceptatum est, ac demum coram 
Nobis die tertiadecima Februarii mensis elapsi, servatis omnibus de iure 
servandis, bina miracula approbata sunt; Nos vero die decima octava 
insequenti Decretum ediximus: Constare de duobus miraculis, a Deo per 
Beati Iosephi Benedicti Cottolengo intercessionem patratis, nempe de instan- 
tanea perfectaque sanatione sive Sororis Beniaminae Stradiotto a gravi mastoi- 
dite ab otite, sive Margaritae Massimino Bocca ab incurabili fistula cisto- 
colpica. Porro ad huius nobilissimae Causae felicem exitum unum supererat, 
ut nempe Nos decerneremus tuto procedi posse ad sollemnem eiusdem Beati 
Canonizationem. Proposito itaque a dilecto filio Nostro Alexandro 8S. R. E. 

Cardinale Verde, Causae Ponente seu Relatore, dubio, an, stante approba- 
tione duorum miraculorum, post indultam Beato Iosepho Benedicto Cotto- 
lengo ab Apostolica Sede venerationem, tuto procedi posset ad sollemnem 
ipsius Canonizationem, in generalibus comitiis coram Nobis die vicesima 
eiusdem mensis habitis, unanimi affirmativo suffragio tum venerabiles © 
fratres Nostri Cardinales, tum dilecti filii Officiales Praelati et Consul- 
tores Sacrorum Rituum Congregationis responderunt. Nos vero preces 
ingeminari adstantes hortati, Sancti divini Spiritus lumen adprecaturi, 
Nostram proferre sententiam ad vicesimam quartam subsequentem diem 
distulimus, in qua, arcessitis Cardinalibus Camillo Laurenti, praefatae 
8. Rituum Congregationis Praefecto, et Alexandro Verde, Causae Ponente, 
nec non Alfonso Carinci, eiusdem Congregationis a Secretis, et Salvatore 
Natucci, Fidei generali Promotore, Sacro prius litato, ediximus: Tuto pro- 
cedi posse ad sollemnem Beati Iosephi Benedicti Cottolengo Canonizationem. 

Quibus omnibus peractis, ut sapientissimus a Decessoribus Nostris in 
tanto negotio statutus servaretur ordo, quinta die huius Martii mensis, 
8. R. E. Cardinales in secretum primo collegimus Consistorium, in quo quem 
antea memoravimus Cardinalis Camillus Laurenti de Beati Ioseph Bene- 
dicti Cottolengo, nec non Beati Conradi a Parzham, Confessoris, laici 
professi Ordinis Fratrum Minorum Capuccinorum, ac Beatae Teresiae Mar- 
garitae Redi a Sacro Corde Iesu, Virginis, monialis professae Ordinis Car- 
melitarum Discalceatorum, vita et miraculis, deque acfis, quae in eorum 
Causis Beatificationis et Canonizationis Sacra Rituum Congregatio, distri- 
cto praevio examine, admisit et adprobavit, singillatim orationem habuit; 
qua expleta, Nos Patrum Cardinalium suffragia exquisivimus, et suam 
quisque aperuit sententiam. Quo secreto Consistorio absoluto, publicum 
quod vocant Consistorium habitum est, in quo dilecti filii Aulae Consisto- 
rialis Advocati brevi sermone et ipsi de praefatorum Beatorum praeclaris 
gestis singillatim retulerunt, Augusto Milani Advocato pro Beato Ioseph 
Benedicto Cottolengo perorante. Nos autem, etsi Beatos illos summopere 
optare dixerimus sanctitudinis infula decorare, tamen, eum de tantae 
magnitudinis negotio ageretur, id non ante decreturos diximus, quam in 
Consistorio semipublico, quod dicitur, omnes iterum Cardinales itemque 
universos, qui propius adsunt, Sacrorum Antistites suam aperuerint sen- 
tentiam. 

Paulo post, die nempe duodecima subsequenti, Consistorium istud 
habitum est, in quod plurimi venerabiles fratres Patriarchae, Archiepiscopi 
et Episcopi, una cum S. R. E. Cardinalium Conlegio, a Nobis convocati, 
plaudentes accesserunt, causa plene cognita ex commentariis, quos ad ipso- 
Tum quemque Nos transmittendos curavimus, de singulorum Beatorum, 

quos antea memoravimus, vita, virtutibus, miraculis, nec non de actis 
universis in eorum Causis, a 8. Rituum Congregatione peractis et probatis. 

Adstantes igitur Nos allocuti, quid singuli de Beatis illis tribus ad San- 
ctorum Caelitum honores provehendis sentirent, religiose Nobis significare 
vellent rogavimus. Exceptis vero eorum suffragiis, in idem ipsos consentire 
quod Nobis summopere placeret, admodum gratulati sumus, quod ex hac 
honoris amplificatione, qua illi tres Beati Caelites apud militantem Eccle- 
siam decorati sint, non parum christifidelibus futurum spiritualis utilitatis. 
Quapropter Beatae Teresiae Margaritae Redi atque Beati Iosephi Benedicti 
Cottolengo Canonizationi in Patriarchali Basilica Vaticana, Deo adiuvante, 
sollemniter celebrandae hodiernam diem undevicesimam nempe mensis 
Martii, indiximus, eodem quippe die, quo Beatum Pompilium Mariam 
Pirrotti, in Sanctorum numerum referre iam Nos decrevimus; Canoniza- 
tioni autem Beati Conradi a Parzham diem diximus vicesimam proximi 
Maii mensis, festum scilicet Pentecostes. Atque interea omnes in Domino 
adhortati sumus, ut hoc voluntatis Nostrae propositum suppliciter Deo 
commendare ne intermitterent. De quibus omnibus adstantes dilectos 
filios Protonotarios Apostolicos, ut iuridica acta conficerent de more man- 
davimus. 

Quum autem faustissima hodierna statuta dies illuxit, in Petrianam 
Patriarchalem Nostram Basilicam, magnificentissimo nitentem apparatu 
et frequentissimo stipatam populo, quamplurimi Romanae Curiae Praesu- 
les, Officiales, Sacrorum Antistites et amplissimus Cardinalium Senatus, 
solemni supplicationis ritu, saecularis et regularis cleri ordinibus praeeunti- 
bus, una simul et Nos ingressi sumus; atque, Augustissimo Sacramento 
devote adorato, ad Nostram Nos pervenimus Cathedram ibique sedimus. 
Tune ad postulationem instanter factam per dilectum filium Christopho- 
rum Astorri, Sacri Consistorii Advocatum, a dilecto filio Nostro Camillo 
8. R. E. Cardinale Laurenti, Sacrorum Rituum Congregationis Praefecto 
et hisce Canonizationibus procurandis praeposito, Nos maximopere optare 
Beatos illos Caelites in Sanctorum album adscribere diximus; velle tamen 
ut antea, ex tradito a maioribus ritu, uberior superni luminis copia, inter- 
posita caelestis Curiae supplicatione, ab omnibus impetraretur. Quod qui- 
dem cum iterum ac tertium, instantius nempe et instantissime factum sit, 
Spiritus Sancti lumine ferventius implorato, Nos, in cathedra sedentes, uti 
supremus catholicae Ecclesiae Magister, sollemniter ediximus: Ad honorem 
Sanctae et individuae Trinitatis, ad exaltationem fidei catholicae et christia- 
nae religionis augmentum, auctoritate Domini Nostri Iesu Christi, Beatorum 
Apostolorum Petri et Pauli ac Nostra; matura deliberatione praehabita et 
divina ope saepius implorata, ac de venerabilium Fratrwm Nostrorum 8. R. E. 

Cardinalium, Patriarcharum, Archiepiscoporum et Episcoporum in Urbe 
existentium consilio, Beatum Iosephum Benedictum Cottolengo, Beatum Pom- 
pilium Mariam Pirrotti, Beatam Teresiam Margaritam Redi Sanctos esse 
decernimus et definimus, ac Sanctorum catalogo adscribimus; statuentes 
ab Ecclesia wniversali illorum memoriam quolibet anno, die eorum natali, — 
nempe Iosephi Benedicti Cottolengo die trigesima Aprilis, Pompilit Mariae 
Pirrotti die quintadecima Iulii, inter Sanctos Confessores non Ponitifices, 
Teresiae Margaritae Redi die septima Martii, inter Sanctas Virgines, pia 
devotione recoli debere. In Nomine Patris et Filit et Spiritus Sancti. Amen. 

Qua Canonizationis formula a Nobis edicta, porrectis Nobis a praefato 
Consistoriali Advocato, Cardinalis Procuratoris nomine, precibus annuentes, 
Decretales de iisdem Canonizationibus sub plumbo Litteras fieri expedirique 
iussimus; ab Apostolicis vero Protonotariis ad perennem earumdem memo- 
riam publicum confici instruamentum. Deo insuper omnipotenti gratiis 
ob hoc tantum beneficium ex imo corde actis, novensilium Sanctorum ab 
ipso Domino invocavimus patrocinium; pontificale Sacrum deinde oblaturi 
ad aram accessimus ac, peracta evangelica lectione, quotquot aderant homi- 
lia allocuti sumus, breve novensilium Sanctorum elogium texentes, eorum- 
que exempla omnibus non ad intuendum tantum, sed ad imitandum potis- 
simum proposuimus; atque Sancti Iosephi Benedicti non absimili morte 
nostram concludere vitam adprecati sumus; tdque nobis omnibus, inquimus, 
deprecatione sua, conciliet inclitus Deiparae Virginis Sponsus, cuius hodie 
festum ubique gentium celebratur, quique, assidentibus sibi Iesu ac Maria, 
e terrestri hoc exilio ad caelestem patriam evolavit. 

Apostolicam deinde benedictionem et plenariam admissorum indulgen- 
tiam peramanter in Domino impertiti sumus, ac, Deo propitio, pontificale 
Sacrum persolvimus. 

Sanctissimi itaque viri Iosephi Benedicti Cottolengo, magni caritatis 
herois et divinae Providentiae administri, memoria Nostris hisce Litteris 
summo sanctitudinis honore consecrata, nunc Ille, humilis iam Tertii 
Franciscalis Ordinis sodalis ac Divi Vincentii a Paulo aemulator optimus, 
Superno Numini, inter angelicos choros, gratiarum concinens hymnum, 
Deo gratias illud, quod vivens in terra semper in ore habuit, millies ac millies 
laude perenni iterare non desinit, quaemadmodum Parva in illa Domo, quae 
et hodie praeclarissimum divinae Providentiae perstat monimentum, die 
ac nocte perpetuo fas est audire. Nos quoque, quibus, licet immeritis, datum 
est illum Dei servum bonum ac fidelem Caelitum corona decorare, sacrifi- 
cium laudis ipsimet Deo omnipotenti ex imo corde offerimus, qui respexit 
humilitatem Servi sui, Eique maximas gratias agimus hodie et semper et 
per infinita saecula saeculorum. 

Omnibus ergo quae inspicienda erant bene perpensis, certa scientia, 
Apostolicae potestatis plenitudine, universa et singula quae supra memora- 
vimus iterum confirmamus et roboramus, statuimus et decernimus, atque 
catholicae Ecclesiae denunciamus. Mandamus insuper ut harum Littera- 
rum transumptis, etiam impressis, manu tamen alicuius Notarii Apostolici 
subscriptis et sigillo munitis, eadem prorsus habeatur fides, quae hisce 
Nostris praesentibus haberetur, si exhibitae vel ostensae forent. Si quis 
vero, ausu temerario, Decretales has Litteras Nostras definitionis, decreti, 
adscriptionis, mandati, statuti et voluntatis infringere vel eis contraire vel 
attentare praesumpserit, indignationem omnipotentis Dei et Sanctorum 
Apostolorum Petri et Pauli se noverit incursurum. 

Datum Romae apud S. Petrum, anno Domini millesimo nongentesimo 
trigesimo quarto, die decimanona mensis Martii, in festo S. Ioseph, B. M. V. 
Sponsi, Pontificatus Nostri anno tertiodecimo. 


Ego PIUS, Catholicae Ecclesiae Episcopus. 


$4 Ego IANvARIuS Episcopus Ostiensis et Albanensis Cardinalis GRANITO 
PIGNATELLI DI BELMONTE, Decanus Sacri Collegii. 

$8 Ego MicHAEL Episcopus Tusculanus Cardinalis LEGA. 

{8 Ego Donatus Episcopus Sabinensis et Mandelensis Cardinalis SBAR- 
RETTI. 

8 Ego Fr. THomas Prius Ord. Praed. Episcopus Portuensis et S. Rufinae 
Cardinalis BoGGIANni, Cancellarius 8. R. E. 

$8 Ego Atoistus Episcopus Praenestinus Cardinalis SINCERO. 

Ego HENRICcUS Episcopus Veliternus Cardinalis GASPARRI. 

Ego CArETANUS tit. 8. Agathae Gothorum Presbyter Cardinalis BISLETI. 

Ego ACHILLEs tituli S. Bernardi ad Thermas Presbyter Card. LOCATELLI. 

Ego IOANNES BAPTISTA tituli S. Mariae in Transpontina Presbyter Cardi- 

nalis NASALLI RoccA DE CORNELIANO. 

Ego ALoistus tituli 8. Petri ad vincula Presbyter Cardinalis CAPoTostt, 
Datarius. 

Ego LAURENTIUS tituli 8. Pancratii Presbyter Cardinalis LAuRI, Maior 
Paenitentiarius. 

Ego Fr. AtExtus Henricus M., O.S. M., tituli S. Susannae Presbyter 
Cardinalis L&PICTER. 

Ego PETRUS tituli S. Mariae trans Tiberim Presbyter Cardinalis SEGURA 
SAENZ. 

Ego EUGENIUs tituli Ss. Ioannis et Pauli Presbyter Cardinalis PACELLI. 

Ego FRANCISCUS tituli S. Mariae Novae Presbyter Cardinalis MARCHETTI 
SELVAGGIANI. 

Ego Fr. RAPHARL CAROLUS tituli S. Praxedis Presbyter Cardinalis Rosst. 

Ego Ivu1tus tituli 8. Mariae supra Minervam Presbyter Cardinalis SERAFINI. 

Ego ANGELUS MariA tituli S. Mariae de Victoria Presbyter Cardinalis 
Dot.ct. 

Ego Petrus tituli 8. Crucis in Ierusalem Presbyter Cardinalis FuMAsSoNtT- 
BIONDI. 

Ego Camittuus 8. Mariae Scalaris Protodiaconus Cardinalis LAURENTI. 

Ego ALEXANDER 8. Mariae in Cosmedin Diaconus Cardinalis VERDE. 


Fr. THOMAS PIUS O. P. Card. BOGGIANI C. Card. LAURENTI 
Cancellarius S. R. E. S. R. C. Praefectus. 


Dominicus Spolverini, Archiep. tit. Lariss. Prot. Apost. 
Alfonsus Carinci, Protonotarius Apostolicus. 


Can. Alfridus Liberati, Cane. Apost. Adiutor a studiis. 


EXPEDITA 
die tertiadecima mensis Februarii, anno decimoquarto 


Alfridus Marini, Plumbator. 


Angelus Pericoli, Scriptor Apostolicus. 


Reg. in Canc. Apost., vol. LIT, N. 30. - Al. Trussardi, a tabulario. 

Il 


BEATO POMPILIO MARIAE PIRROTTI A SANCTO NICOLAO, ORDINIS CLER. REGUL. 
PAUPERUM MATRIS DEI SCHOLARUM PIARUM SANCTORUM CAELITUM HO- 
NORES DECERNUNTUR. 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Claritas Dei, caelestem illuminans Ierusalem novam, haud raro sua 
luce perfundit fortes Christi milites adhuc in terra peregrinantes. Hi 
namque, dum totis viribus nituntur evangelicam assequi perfectionem, 
suarum virtutum splendore ita refulgent, ut vividiorem in frontibus suis 
divini Exemplaris referant imaginem. Huiusce miram pulchritudinem in 
humili illo magni sancti Ioseph Calasanctii alumno, Pompilio Maria Pir- 
rotti a S. Nicolao, hodie nos exsultantes agnoscimus, qui ad Superum 
honores a Nobis, Deo opitulante, evectus, ceu sidus in caelo renidet, prout 
vivens in terra eximia refulsit sanctitudinis fama. 

Calvoduni in Hirpinis, in Beneventanae archidioecesis oppido, ex Hiero- 
nymo iurisconsulto et Ursula Bozzuti, coniugibus pietate non minus quam 
generis antiquitate et bonorum copia praestantibus, die vigesima nona 
Septembris, anno millesimo septingentesimo decimo ortum ille duxit ac 
sequenti die sacro fonte renatus, Dominicum nomen habuit; adhuc puer, 
die nempe nona Decembris, anno millesimo septingentesimo quartodecimo 
sacro chrismate est delibutus. Adolescentulus parentum sollicitudini pro 
egregia sui animi indole apprime respondit; solatia ludosque respuens, pie- 
tatis operibus sedulo vacabat, morum innocentia, corporis maceratione, 
solitudinis amore, sacramentorum frequentia, ardentique in Deurn et pro- 
ximum caritate excellebat; apostolico vero muneri quasi praeludens, non 
modo aequales, sed maiores quoque natu, villicos praecipue et opifices in 
paterna domo famulantes, ad se munusculis etiam allectos, concionatoris 
personam induens, divina mysteria et christiana praecepta edocebat. Neque 
intra domesticos parietes suum continebat zelum; quodlibet namque iur- 
gium, quodlibet inter vicinos exortum dissidium praesentem habebat eius 
opem et curam, ut dissentientes cito ad concordiam revocarentur. Alacri 
quoque studio, patre ipso praeceptore, litterarum et humanitatis discipli- 
nis operam navavit. 

Sed tot tantaeque virtutes, tantum solitudinis pietatisque studium 
aperte demonstrabant adulescentem ad perfectiorem vitam vocari. Anno 

igitur aetatis suae sextodecimo, Dominicus intimam Dei vocem illam au- 
diens: Egredere de terra tua et de cognatione tua et de domo patris tut, et vent 
in terram quam monstravero tibi, serio cogitavit in claustrum secedere. Paren- 
tes vero abeundi facultatem filio carissimo concedere renuebant; sed frustra 
homines Dei voluntati obsistere conantur; nam, victis ille naturalibus cari- 
tatibus, abruptis domesticae consuetudinis vinculis, relicta genitoribus con- 
solatoria epistola, clam profectus Beneventum, in domum Ordinis Clerico- 
rum Regularium Pauperum Matris Dei Scholarum Piarum, quem iuventae 
in intelligentiae ac pietatis spiritu erudiendae pauperibusque evangelizandis 
deditum addictumque esse noverat, sese recepit. Inde Neapolim missus 
est, ubi Ordinis habitu suscepto, Dominicum nomen in Pompilium Mariam 
a S. Nicolao commutavit et religiosum tirocinium incepit. Quo singulari 
pietate et omnium laude rite absoluto, die vicesima quinta Maii, anno mil- 
lesimo septingentesimo vicesimo octavo, sollemnia vota nuncupavit. Tunc 
Theate missus est ut sacris disciplinis operarm daret: quibus incumbens 
doctrinae amorem cum pietatis studio ita coniunxit, ut perfecti simul et 
sancti theologi nomine appellari meruerit. Insequenti anno, Februario 
mense, per ecclesiasticam tonsuram in clericorum coetum cooptatus est 
atque ad minores ordines promotus. 

Quinque vero transactis annis, in quibus tum Theate commoratus stu- 
diorum explendorum, tum Melphi recuperandae valetudinis causa, tum 
Thuriis, quo primum ad docendum missus fuerat, tum Francavillae litte- 
rarum magistri munere fungens, ubique sese exhibuit religiosae disciplinae 
observantissimum, a saeculo toto corde remotum, fabularum inimicum, 
studiorum amicum, in paenitentia et omnigena virtute mirabilem magis 
quam imitabilem; atque vere fuit qualem Paulus Titum hortabatur: in 
omnibus exemplum bonorum operum, in doctrina, in integritate, in gravi- 
tate; dignissimus proinde a Moderatoribus habitus, qui ad maiores Ordines 
eveheretur. Brundusii igitur, quo ut sacros istos Ordines ab illo Archiepi- 
scopo susciperet, petere iussus est, ultima Februarii mensis die, anno mil- 
lesimo septingentesimo trigesimo quarto Subdiaconus, die autem septima 
subsequentis mensis Martii Diaconus ordinatus est, ac vicesima die, eo- 
dem mense, Presbyteratum maxima cum laetitia et pietate suscepit. 

Sacerdotali itaque dignitate auctus, exsultavit ut gigas ad currendam 
sanctitatis et apostolatus viam. Quanta potuit contentione omnes erga 
discipulos, verus Calasanctianus sodalis, sollertis magistri, vigilantis custo- 
dis, patris benevoli partes explevit, in id potissimum incumbens, ut in 
pueris erudiendis non tantum eorum mentes litterarum luce illustraret, 
verum etiam eorum corda pietatis igne accenderet; eos ille piis blandisque 
verbis et munusculis recreabat ac talem sibi benevolentiam conciliabat, ut 

domo egrediens videretur adulescentulorum turmis non tam stipatus quam 
obsessus. In huiusmodi autem muneribus obeundis totum quod sibi su- 
pererat otii in proximorum transferebat utilitatem. 

Quum autem in capitulo provinciali, Neapoli anno millesimo septingen- 
tesimo trigesimo sexto habito, ad apostolicum ministerium ac praecipue 
ad Dei verbum praedicandum destinatus esset, quin tamen a magistri 
scholarum munere omnino eximeretur, novum sibi concreditum officium, 
cuius desiderio iamdiu magnopere tenebatur, ingenti animi gaudio suscepit 
eoque summa alacritate usque ad suae vitae exitum perfunctus est. Sui 
autern apostolici zeli priora specimina in citeriori Aprutio dedit; deinde in 
Apulia et Campania, in Piceno, Aemilia et usque ad Fossam Claudiam prope 
Venetias coepit urbes, oppida et pagos circumire, populos, virginum mona- 
steria, clericorum et presbyterorum coetus concionibus, consiliis, sacramen- 
tis, sui potissimum exemplo ad vitae sanctitatem et perfectionem excitare 
ac pertrahere; ad rerum divinarum studia revocare; ad mundi contemptum, 
ad caelestis patriae desiderium homines erigere. Nulli ipse parcebat labori, 
solitus diu noctuque, per frigora et aestus aegrotos invisere, moribundis ad 
extremum usque spiritum adsistere; egenis opem ferre, aerumnosos solari; 
omnes denique verbo, opere, consilio, precibus, prout res postularet, quo- 
tidie iuvare. In devotione autem erga Redemptorem nostrum ac Dominum 
Tesum Christum excitanda mirabilis, nihil ad id, sive sermone, sive scripto, 
sive pietatis officiis, intentatum reliquit. Sacratissimi Cordis Iesu cultum 
inter primos in Italia diffudit omnique studio evulgavit; nam, piissimis 
conscriptis meditationibus ac precibus, mensem Illi dicatum sacrumque 
novemdiale celebrandum curavit, ac piorum fidelium a Ss. Corde Iesu 
Congregationes condidit. 

Ad frequentem Eucharisticam Communionem omnes hortabatur et 
compellebat; quin immo Episcopos non paucos et ipsum Romanum Pontifi- 
cem, missis epistolis, humiliter quidem, enixe tamen rogavit, ut quotidia- 
nam etiam Communionem bene dispositis permitterent, quod ferme inau- 
ditum temporibus illis esse omnes norunt. Item erga Beatissimam Virginem 
Mariam, quam a pueris suavissimo Matris bellae nomine appellare solebat, 
filiali ardentissimo amore prosequebatur, eiusque cultum et sacri Rosarii 
devotionem quam maxime propagavit. Nullus erat sermo, sive publicus 
sive privatus, cui Eius laudes non intexeret, nullus in quo pietatem et 
amorem in Eam summopere fidelibus non commendaret. Pro fidelium quo- 
que animabus preces effundere solebat; in proximos vero heroica flagrabat 
caritate, adeo ut nullae sane fuerint aerumnae, nullae anxietates, nullae 
animi corporisque aegritudines, quibus Pompilius opem non tulerit, nul- 
lumque fuerit officium, quod ad proximorum procurandamsalutem sedulo 

ipse Dei amore non obierit. Interea nihil praetermisit ut, dum spirituali 
aliorum bono tam acriter incumberet, suam assequeretur perfectionem, 
omniumque virtutum absolutionem. Ingenuam itaque animi simplicita- 
tem morumque candorem, humilitatem, obedientiam, castitatem, pauper- 
tatem, ceterasque virtutes ita exercuit, ut heroicum attigisse culmen mi- 
nime dubitandum sit. 

Non est ergo mirandum, quod Dei iste Famulus, tanto virtutum munitus 
praesidio, tanto ardens studio animas Christo lucrifaciendi, uberrimos 
laborum fructus ubique retulerit; quod illum Patrem Sanctum vox populi 
appellavit; eo quia vere sanctus apparuit, ubicumque commoratus est. 
Et Romae etiam, ubi aliquando brevem duxit moram, tantam sibi existi- 
mationem comparavit, ut et Praelati et Cardinales Patres humilem Cala- 
sanctiadem singulari veneratione prosequerentur, sacras}eius conciones 
audire peroptarent, et ab eo, tamquam viro sanctissimo, ad christianam 
perfectionem moderamen consiliumque deposcerent. 

Accedit ut non paucis Deus omnipotens supernaturalibus donis et signis 
quoque stupendis, uti ferunt, suum operarium, tam navum, tam acrem, 
ante et post obitum clarificare dignatus sit. Nam, uti fertur, secreta cor- 
dium, in audiendis praesertim fidelium confessionibus, divinitus intuebatur; 
longinqua uti praesens saepius agnovit; periclitantibus, absens quoque 
invocatus, subito apparuit et auxilium praestitit; prophetiae dono claruit; 
aegrotos sanavit quam plurimos; cibos haud raro multiplicavit, uti Campiis 
evenit, ubi in summa annonae caritate populum miraculis aluit; ceterisque 
carismatibus magnopere praefulsit. Ceterum miraculorum maximum ipsa 
eius vita fuit: tot enim ac tantis in laboribus et cruciatibus, tanta in inopia 
et inedia minime datum est hominibus natura vivere, sed tantum Dei 
omnipotentia. 

Sed qui suum Famulum tot prodigiis exaltaverat Deus, etiam Cruce 
et Passione Domini decorare sapientissime voluit eiusque vires tamquam 
aurum in fornace probare. Haud secus namque ac Divus Calasanctius, 
qui octuagenario maior, impiorum impetitus calumniis, carcerem usque 
passus est, Pompilius, ignominiis atque calumniis et ipse vexatus est. 
Neapoli namque, ubi octo iam annos commoratus apostolico’zelo vineam 
Domini fructuose excolebat, et virtutum ac miraculorum gloria quam ma- 
xime praefulgebat, atrox in eum invidorum machinationibus molestiarum 
tempestas coorta est. Vafer ipse effingebatur homo, aurae popularis cupi- 
dus, rerum sacrarum quasi sacrilegus contaminator, catholicae disciplinae 
eversor, populi seductor. Ad supremum igitur Ordinis Moderatorem, ad 
Archiepiscopum, ad ipsum Regem, tanta calliditate et sagacitate composi- 
tae, calumniae delatae sunt, ut res fidem habuerit. Quare Neapoli eiicitur, 

Pausyllipum mittitur et in domesticum carcerem detruditur; denique extra 
regnum exsulatum ire iubetur. Interea vero boni omnes cives Neapolitani, 
non populares tantum, sed nobiles quoque et ecclesiastici, ut sibi Pater 
Sanctus redderetur una voce deposcebant; quare exsilii decreto a Rege abro- 
gato, Pompilius, triumphalibus a populo exceptus honoribus, Neapolim re- 
diit. Attamen paulo post, invidis calumniatoribus minime acquiescentibus, 
vir Dei, Superiorum praescriptis alacri animo obsecundans, Neapoli iterum 
discedere cogitur ac Theate primum, Anconam deinde et Lugum in Aemilia 
peregrinari. Ibique paenas sereno et invicto animo expendens, apostolici 
ministerii labores, in finitimis etiam ac dissitis locis, nempe a Fossa Claudia 
Manfredoniam usque, ingenti cum animarum lucro suscepit. Hinc, nonnullis 
annis transactis, iterum Anconam translatus est, quo iter faciens Laure- 
tanam Beatae Mariae Virginis Domum tertium invisere voluit. Ultimo 
autem vitae suae anno Campiis in Salentinis Calasanctianae illius domus 
Moderator et a consiliis Superioris Provincialis Adsistens, moratus est, ibi- 
que corporis viribus, non vero animi alacritate exhaustus, febri laborare 
coepit, sensitque se ad mortem accedere. Sacra nihilominus munia non inter- 
misit; et quamvis febriens, undecim diebus concionem ad plebem habuit, 
sacrum litavit, in exedra ad excipiendas confessiones consedit; in qua tan- 
dem cum animo defecisset, in cubiculum deductus est. Super nudam tabu- 
lam stratus, suavissima Iesu et Mariae nomina intermortuis labris invocans, 
inter sodalium preces et lacrimas, in ipso solis occasu uti praedixerat, quin- 
tadecima die Iulii mensis, anno millesimo septingentesimo sexagesimo 
sexto, aetatis suae sexto supra quinquagesimum, placidissimo exitu ob- 
dormivit in Domino. 

Ingens ex vicinis quoque pagis ad demortui cadaver invisendum factus 
est fidelium concursus, et religionis causa quid quisque potuit de capillis 
et de vestibus Dei Famuli carpsit; quin imo impetu repente in sacrum tri- 
bunal facto, in quo confessiones audiverat, illud in frustra conscissum, eaque 
etiam minutissima certatim sibi quisque vindicavit. Ut populi pietati 
satisfieret, biduum exuviae in ecclesia expositae manserunt; universi pro- 
pius ad eas accedere gestiebant; manus et pedes deosculari, coronas preca- 
torias et sacra numismata iisdem applicare; prodigia quoque, quibus dile- 
ctum suum Famulum viventem voluit Deus clarificare, in eius morte non 
defuerunt; et una fuit omnium vox, sanctum obiisse. 

Sacrum eius corpus in ipsius ecclesiae capella S. Antonii, noctu sepul- 
tum est, ubi modo etiam exstat. 

Sanctitatis fama, quam Pompilius Maria omnium virtutum fulgore, 
charismatum donis atque miris quoque signis vivens sibi comparaverat, 
post pretiosam eius mortem annorum decursu continuo adaucta est prop- 

ter caelestium gratiarum et miraculorum congeriem, quae omnipotens 
Deus, eius nomine implorato, vel eius lipsanis adhibitis, operari dignatus 
est. Ut primum itaque pro temporum adiunctis licuit, anno videlicet mille- 
simo octingentesimo undequadragesimo, de eius Beatificationis et Cano- 
nizationis Causae introductione propositum fuit dubium; quam die nona 
Augusti mensis s. m. Gregorius Sextusdecimus, Antecessor Noster, propria 
manu signavit. Omnibus deinde actis iuxta apostolicas constitutiones abso- 
lutis, cl. m. Leo Tertiusdecimus, et ipse Praedecessor Noster, venerabilis 
Servi Dei virtutes heroicum attigisse gradum die decima septima mensis 
Novembris, anno millesimo octingentesimo octogesimo octavo, sollemniter 
decrevit. 

Quaestio dein agitata est de miraculis, quae idem Dei Famulus patro- 
cinio a Deo patrata ferebantur; rebusque omnibus severissimo ponderatis 
iudicio, ab eodem gl. m. Leone Tertiodecimo, die sextadecima Septembris 
mensis anno millesimo octingentesimo octogesimo nono solemni decreto 
sancitum est constare de duobus miraculis, Venerabili Pompilio Maria 
Pirrotti interveniente, a Deo patratis; scilicet de primo: Instantaneae perfe- 
ctaeque sanationis Ioannis Ingrosso a fractura claviculae dexterae; ac de 
altero: Subitae perfectaeque sanationis puellae Rosae Serio a gravi rachitide, 
cum tumore albo in sinistro genu. Die autem duodecima Ianuarii mensis 
insequentis anni idem Summus Pontifex tuto procedi posse edixit ad solem- 
nem venerabilis eiusdem Dei Servi Beatificationem, cuius quidem sollemnia 
in aula super Basilicae Vaticanae pronao, die sextadecima eiusdem mensis 
magnifico apparatu atque ingenti tum Scholarum Piarum Ordinis sodalium 
tum plurimorum ex eius quoque collegio alumnorum et christifidelium 
frequentia, celebrata fuere. 

Cum vero erga novensilem Beatum augeretur in dies populi devotio et 
novis Deus miraculis Servum suum illustrare dignaretur, coeptum est votis 
expetere, ut cuius fama in maximam orbis partem, praesertim in Italia, 
Hispania et America, effusa et propagata iam dimanaverat, eius quoque 
universalis et sollemnis Sanctorum cultus concelebraretur. Quare a cl.m. 
Mauro Ricci, qui tune temporis Ordini praefato praeerat, supplices Apo- 
stolicae Sedi porrectae sunt preces, ut, Causa resumpta, tantus Vir in San- 
ctorum Caelitum album inscriberetur. Signata, itaque, ab ipso Summo 
Pontifice Leone Decimotertio biennio post, die quarta mensis Septembris, 
reassumptionis Causae Commissione, Processus Apostolici instructi sunt 
super duobus miraculis, quae, Beato Pompilio Maria intercedente, a Deo 
in archidioecesi Neapolitana alterum, in dioecesi Illerdensi in Hispania 
alterum, patrata asserebantur. 

Brevis utriusque historiam fas est enarrare. 

Mecthildes Iruegas y Abuin, in oppido Tamarite provinciae Oscensis, 
in Hispania, bona eatenus valetudine usa, septimo aetatis anno infirmata 
est; ac post purulentam otitem infectivis febribus divexata et macie con- 
fecta, quadragesimo fere ab incepta infirmitate die, nempe decimotertio 
Decembris anni millesimi octingentesimi nonagesimi secundi, bronco-pul- 
monite catarrhali, una cum pleurite, repentino incursu correpta est. Morbus 
adeo flagravit, ut vix post tres dies, omni a medico curante relicta spe, 
animam iam agere videretur prope moritura puella. Tum vero eo supremo 
discrimine, postquam eius pater infirmae corpori tertio particulam ex 
B. Pompilii reliquiis admovit, omni cessante morbo, se bene valere puella, 
stupentibus qui aderant, edixit. Eadem die, decimasexta Decembris, acce- 
dens medicus omnia mortalis infirmitatis symptomata evanuisse mirabun- 
dus invenit; nec postea, quae subito convaluerat, eodem umquam morbo 
tentata est. Miraculum medicus a curatione conclamavit, eique peritus 
qui dicebatur in hisce causis ad opportunitatem et duo peritiores a Sacra 
Rituum Congregatione adlecti adstipulantur. Quorum uterque accurata 
trutina, cribrata quaqueversus re, in memoratam morbi diagnosim et in 
miraculum asserendum in tam repentina et perfecta sanatione conveniunt. 

Miraculum alterum Neapoli contigit. Dominica Maria Melisci, nubilis, 
quae inde a decimosexto aetatis anno levi quodam tumore, parvae avella- 
nicae nucis ad instar, in dextera mamilla per aliquot annos laboraverat, 
eius incommodum non amplius postea sensit, domesticisque curis bona 
fruens valetudine incumbebat. At non modico temporis spatio interiecto, 
repente, die decimaquarta Septembris anno millesino octingentesimo nona- 
gesimo primo, aetatis suae circiter quadragesimo tertio, in eadem mamilla 
vivo atque acuto perculsa dolore, eam tumefieri conspicit. Quo turgore 
brevi crescente, accitus medicus duriorem grandiorisque molis in interna 
mamilla massam deprehendit, omnes neoplastici tumoris mali moris notas 
praeseferentem. Praescriptis, experimenti causa, nonnullis medicamentis, 
quae in irritum cessere, et nova post aliquot dies peracta inspectione, cer- 
tior iam factus medicus de maligno tumore, ferro eum abscindendum 
suadet. Haeret prae metu infirma, ac in re trepida ad B. Pompilii opem 
implorandam fidens confugit. Tribus vel quatuor interiectis diebus, tumor, 
pluribus inspicientibus, inopinato evanuisse deprehenditur, cessante dolore. 
Quod aliquot post dies, instituto examine, medicus a curatione, nullo 
tumoris invento vestigio, confirmat. Miraculum ipse agnoscit, duobus aliis 
in Neapolitana Curia consentientibus. Idem pariter periti omnes a Sacra 
Rituum Congregatione adlecti sentiunt. 

De utroque miraculo quaestione ad iuris normam in Comitiis anteprae- 
paratoriis, praeparatoriis, novis praeparatoriis et generalibus instituta, 

tandem, die duodecima mensis Novembris, praeterito anno, arcessitis ad 
Nos dilectis filiis Nostris Cardinalibus Camillo Laurenti, Sacrorum Rituum 
Congregationis Praefecto, et Alexandro Verde, Causae Ponente seu Relatore 
necnon dilectis filiis Alfonso Carinci eiusdem 8S. Congregationis a Secretis, 
et Salvatore Natucci, Fidei Promotore generali, Eucharistico Sacrificio 
litato, Nos ipsi ediximus: Constare de duobus miraculis, B. Pompilio Maria 
Pirrotti intercedente, a Deo patratis, videlicet: de instantanea perfectaque 
sanatione tum Mathildis Irueguas Carcamo y Abuin a gravissima pleuro-pul- 
monite catarrhali, tum Mariae Melisci ab epitheliomate glandulart malignae 
indolis in ubere dextero exorto et quam celerrime in dies percrescente. 

Porro, quod ex praescripto sacri iuris agendum supererat, ut causa ad 
eiusdem Beati Canonizationem properare posset, die quartadecima inse- 
quenti, coram Nobis in generali 8. Rituum Congregationis coetu, discussum 
est dubium: An, stante approbatione duorum miraculorum, post indultam 
ab Apostolica Sede eidem Beato venerationem, tuto procedi possct ad sollemnem 
ipsius Canonizationem; cumque omnes qui aderant tum Cardinales, tum 
Officiales Praelati et Consultores unanimi consensu in affirmativam conve- 
nerint sententiam, quam Nos laeti excepimus, Nostram tamen aperire 
mentem ad diem vicesimam sextam eiusdem mensis Novembris distulimus. 
Qua die, sueta forma servata, Tuto procedi posse ad B. Pompilit Mariae 
Pirrotti a 8. Nicolao canonizationem ediximus, Nostrumque Decretum hoc 
publici iuris fieri et in acta S. Rituum Congregationis referri mandavimus. 
Quibus omnibus rite abselutis, ut statutus in tanti momenti re sapientissi- 
mus a Decessoribus Nostris omnimode servaretur ordo, die vicesima prima 
Decembris, eodem anno millesimo nongentesimo trigesimo tertio, venera- 
biles fratres Nostros 8. R. E. Cardinales apud Nos in Consistorium secre- 
tum, quod vocatur, collegimus, in quo dilectus filius Noster Camillus Car- 
dinalis Laurenti de Beati Pompilii Mariae Pirrotti, necnon de Beati Ioannis 
Bosco et Beatarum Michaélae ab Augusto Sacramento et Ludovica de 
Marillac viduae Le Gras vita, gestis, virtutibus et miraculis singillatim 
brevem et perspicuum habuit sermonem atque acta singula recensuit, quae 
ad iuris tramitem in eorum Beatificationis et Canonizationis Causis Sacro- 
rum Rituum Congregatio, accurato et praevio examine, admisit et probavit. 
Qua relatione expleta singuli qui aderant Patres Cardinales suam Nobis. 
aperuerunt sententiam, omnesque uno ore Nos adprecati sunt ut ad opta- 
tam ipsarum Causarum absolutionem pergeretur. 

Quo secreto Consistorio habito, in continenti Consistorium fuit publi- 
cum, quod vocant, pro solemni ipsarum Causarum, de quibus supra dixi- 
mus, peroratione; in eo igitur pro Beati Pompilii Canonizatione, breviter 
relatis eius vita et miraculis, dilectus filius Christophorus Astorri, Consi- 

storialis Aulae Nostrae Advocatus, de more institit; Nos vero, quamvis 
Beato illi, sicuti et ceteris, Caelitum honores decernere vehementer exo- 
ptare dixerimus, atittamen ne in hac re, sane gravissima, tradita a maioribus 
constituta, nulla ex parte, praetermitterentur, velle prius semipublicum 
haberi Consistorium ediximus, in quo et Purpurati Patres iterum, et omnes 
qui interesse queant Patriarchae, Archiepiscopi, Episcopi, Praelati et 
Abbates nullius, sententiam quisque suam Nobis aperirent; omnes interea 
quotquot aderant enixe in Domino adhortati sumus, ut ad rem fauste 
feliciterque exsequendam caelestem Nobis opem precibus conciliare ne 
desisterent. 

Iussimus autem ut singulis quos supra memoravimus Antistitibus de 
Beatorum illorum vita, gestis et miraculis deque Actis omnibus ad ipsorum 
Causas spectantibus, ex S. Rituum Congregationis tabulario depromptis, 
commentaria mitterentur, ut, re cognita ac perpensa, suam quisque posset 
Nobis aperire sententiam; ad diem vero quintamdecimam Januarii proxime 
elapsi mensis in Consistorium semipublicum ccram Nobis in Vaticanis Aedi- 
bus illos omnes convocavimus. Quos quidem in hoc amplissimo consessu 
antea allocuti, singulos dein rogavimus quid de propositis Causis sentirent 
ac Nobis significare vellent. Ex unanimi autem adstantium omnium suf- 
fragiorum consensione haud mediocri Nos laetitia affecti sumus, eo quia 
Nobis fas esset novis deprecatoribus ac patronis militantem Ecclesiam do- 
nare; atque Caelites illos absque mora sanctitudinis infula decorare decre- 
vimus. Ad solemnem autem Beati Pompilii Mariae Pirrotti Canonizationem 
hane diem, undevicesimam nempe Martii mensis in Vaticana Basilica cele- 
brandam praefinivimus; omnes interea christifideles adhortati sumus enixe, 
ut ad divinum Nobis auxilium conciliandum quo felicius voluntatis Nostrae 
propositum implere possimus preces effunderent. 

Qua quidem faustissima a Nobis praestituta die adveniente, quam plu- 
rimi tum saecularis, tum regularis cleri ordines, Romanae Curiae Praesules 
et Officiales, nec non venerabiles fratres Nostri Cardinales 8S. R. E. et 
Patriarchae, Archiepiscopi, Episcopi et Abbates Petrianam Basilicam, 
magnificentissimo apparatu nitentem, et quam maxima populi stipatam 
frequentia, convenerunt; ac devota illis supplicatione praeeuntibus, Nos 
ipsi in eam sollemni pompa ingressi sumus; atque, augustissimo Euchari- 
stiae Sacramento adorato, ad Nostram perreximus cathedram, ibique sedi- 
mus. Porro dilectus filius Noster Camillus Cardinalis Laurenti, Sacrorum 
Rituum Congregationis Praefectus, Beati Pompilii Mariae Pirrotti, item et 
Beati Ioseph Benedicti Cottolengo ac Beatae Teresiae Margaritae Redi 
Canonizationibus procurandis praepositus, perorante dilecto filio Christo- 
phoro Astorri, Consistorialis Aulae Nostrae Advocato, postulationem Nobis 

instanter detulit, ut Nos Beatos illos Caelites in sanctorum album adscri- 
bere dignaremur. Quod cum iterum ac tertium, instantius videlicet et 
instantissime ab eodem Cardinale per eundem Advocatum Consistorialem 
factum sit, iterum atque iterum, Sanctorum omnium deprecatione inter- 
posita, ex tradito a maioribus ritu, uberius Sancti Spiritus lumen menti 
Nostrae ferventius imploravimus; ac tandem Nos in Divi Petri Cathedra 
sedentes, quippe qui eius successor, cutus arbitrio claves aeterni aditus tra- 
duntur, cuiusque terrestre tudicium praeiudicata auctoritas est in caelo, hanc 
sollemniter Nostram protulimus sententiam: «Ad honorem Sanctae et 
Individuae Trinitatis, ad exaltationem fidei catholicae et christianae reli- 
gionis augmentum, auctoritate Domini Nostri Iesu Christi, Beatorum Apo- 
stolorum Petri et Pauli ae nostra, matura deliberatione praehabita et divina 
ope saepius implorata, ac de venerabilium fratrum nostrorum 8. R. E. Cardi- 
nalium, Patriarcharum, Archiepiscoporum et Episcoporum in urbe ewxisten- 
tium consilio, Beatum Iosephum Benedictum Cottolengo, Beatum Pompilium 
Mariam Pirrotti, Beatam Teresiam Margaritam Redi Sanctos esse decer- 
nimus et definimus ac sanctorum catalogo adscribimus; statuentes ab Ecclesia 
universali illorum memoriam quolibet anno, die eorum naiali, nempe Iosephi 
Benedicti Cottolengo dieXXX Aprilis, Pompilii Mariae Pirrotti die XV Iulii, 
inter sanctos confessores, non Pontifices, Teresiae Margaritae Redi die 
VII Martii, inier sanctas virgines, pia devotione recoli debere. In nomine 
Patris et Filii et Spiritus Sancti. — Amen». 

Qua Canonizationis formula ita a Nobis edicta, precibus annuentes a 
Consistoriali quem supra diximus Advocato, Cardinalis Procuratoris prae- 
fati nomine, Nobis porrectis, has Decretales sub plumbo Litteras fieri 
expedirique decrevimus; Protonotariis vero Apostolicis ut ad perpetuam 
earumdem Canonizationum memoriam publicum conficerent instrumen- 
tum, mandavimus. 

Gratiis insuper omnipotenti Deo pro tanto beneficio actis, novensilium 
Sanctorum opem a benignissimo Deo ipso primum ferventissime implora- 
vimus. Ad aram porro accessimus incruentum Sacrificium oblaturi, ac, 
decantata Evangelica lectione, univérsos qui aderant homilia allocuti 
sumus, brevissimum singulorum Sanctorum elogium texentes, omnesque 
quotquot habemus ubique gentium in Christo filios: eos etiam qui erroribus 
cireumfusi atque obcaecati, illecebrisque voluptatum deleniti, supernae patriae 
immemores, miserrimam vitam agunt, ad egregia illorum exempla instanter 
revocare voluimus. Qua homilia a Nobis habita, apostolicam benedictionem 
ac plenariam peccatorum indulgentiam peramanter omnibus adstantibus 
impertivimus; et, favente Deo, Pontificale Sacrum persolvimus. 

Tanti igitur viri Nostris hisce Litteris consecrata memoria, qui abscondt- 

tae cum Christo in Deo vitae actuosam etiam atque indefatigabilem coniun- 
xit apostolici muneris perfunctionem, qui aliud in Ecclesia Dei praeclarum 
exstat exemplum, ex quo cordatis hominibus cernere licet quantum catholica reli- 
gio possit ad iuvenilem veri nominis educationem conferre, omnibus quae in- 
spicienda erant bene perpensis, certa scientia, apostolicae potestatis pleni- 
tudine, omnia et singula quae supra memoravimus iterum confirmamus, 
roboramus atque statuimus, decernimus, universaeque Ecclesiae Catholi- 
cae denunciamus. Mandamus insuper ut harum Litterarum transumptis, 
etiam impressis, manu tamen alicuins Notarii Apostolici subscriptis et 
sigillo munitis, eadem prorsus habeatur fides, quae his praesentibus habere- 
tur, si exhibitae vel ostensae forent. Si quis vero Decretales has Litteras 
Nostras definitionis, decreti, adscriptionis, mandati, statuti et voluntatis 
Nostrae infringere vel eis ausu temerario contraire praesumpserit, indigna- 
tionem omnipotentis Dei ac beatorum Apostolorum Petri et Pauli se nove- 
rit ineursurum. 

Datum Romae apud Sanctum Petrum, anno Domini millesimo nongen- 
tesimo tricesimo quarto, die undevicesima mensis Martii, in festo 8. Ioseph, 
Deiparae Virginis Sponsi, Pontificatus Nostri anno tertiodecimo. 


Ego PIUS, Catholicae Ecclesiae Episcopus. 


Ego IAnuartus Episcopus Ostiensis et Albanensis Cardinalis GRANITO 
PIGNATELILI DI BELMONTE, Decanus Sacri Collegii. 

Ego Episcopus Tusculanus Cardinalis LEGA. 

$& Ego Donatus Episcopus Sabinensis et Mandelensis Card. SBARRETTI. 

$8 Ego Fr. Tuomas Prius Ord. Praed. Episcopus Portuensis et S. Rufinae 
Cardinalis Boaerani, Cancellarius S. R. E. 

$8 Ego Atorstus Episcopus Praenestinus Cardinalis SINCERO. 

$8 Ego HeEnrIcus Episcopus Veliternus Cardinalis GASPARRI. 

Ego CAreTanvs tit. S. Agathae Gothorum Presbyter Cardinalis BISLEeTT. 

Ego AcHILLEs tituli S. Bernardi ad Thermas Presbyter Card. LOCATELLI. 

Ego IOANNES BAPTISTA tituli S. Mariae in Transpontina Presbyter Cardi- 
nalis NASALLI RoccA DE CORNELIANO. 

Ego A.orstus tituli 8. Petri ad Vincula Presbyter Cardinalis CaAPpoTosti, 
Datarius. 

Ego LAURENTIvs tituli S. Pancratii Presbyter Cardinalis LAuRI, Maior 
Paenitentiarius. 

Ego Fr. ALExtus HEnricus M., O. 8. M., tituli 8. Susannae Presbyter 
Cardinalis L&PICIER. 

Ego Petrus tituli 8. Mariae trans Tiberim Presbyter Cardinalis SEGURA 
SAENz. 

Ego EvuGENTUuS tituli SS. Ioannis et Pauli Presbyter Cardinalis PACELLI. 

Ego FRANctscus tituli 8. Mariae Novae Presbyter Cardinalis MARCHETTI 
SELVAGGIANI. 

Ego Fr. RAPHAKL CAROLUS tituli S. Praxedis Presbyter Cardinalis Rosst. 

Ego IvuLius tituli 8. Mariae supra Minervam Presbyter Cardinalis SERAFINI. 

Ego ANGELUS MarRIA tituli 8. Mariae de Victoria Presbyter Card. Doct. 

Ego PETRUS tituli S. Crucis in Ierusalem Presbyter Cardinalis FUMASONI 
BIONDI. 

Eeo 8. Mariae Scalaris Protodiaconus Cardinalis LAURENTI. 

Ego ALEXANDER 8. Mariae in Cosmedin Diaconus Cardinalis VERDE. 


Fr. TH. PIUS O. P. Card. BOGGIANI CAMILLUS Card. LAURENTI 
Cancellarius S. R. E. S. R. C. Praefectus. 


Hector Castelli, Protonotarius Apostolicus. 
Vincentius Bianchi-Cagliesi, Protonotarius Apostolicus. 


Can. Alfridus Liberati, Canc. Apost. Adiutor a studiis. 


EXPEDITA 


die quartadecima mensis Februarii, anno decimoquarto 
Alfridus Marini, Plwmbator. 


Dominicus Francini, Script. Apostolicus. 


Reg. in Cane. Ap., vol. LI. n. 31. - Al. Trussardi, a tabulario. 

BEATAE TERESIAE MARGARITAE REDI A SACRO CORDE IESU, VIRGINI, MO- 
NIALI PROFESSAE ORDINIS CARMELITARUM EXCALCEATORUM SANCTORUM 
HONORES DECERNUNTUR. 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Caelestibus fulgoribus benignissimus Deus huius mundi tenebras sanc- 
tos suos excitando interdum illuminat, ut praeclara homines ea luce 
perculsi, ad sanctos illos mentem animumque suum aliquando erigant 
et ad egregia eorum imitanda exempla alliciantur. Qua fulgida luce catho- 
licus orbis hodie perfundi videtur eo quod alius ad altaris Dei viventis lilia 
rosasque pulcherrimus adiungitur flos, cuius odore suavissimo tota repletur 
Dei domus. 

Teresia Margarita Redi a Sacro Corde Iesu flos iste nuncupatur, qui 
in carmelitico etruscae terrae horto concluso germinatus, virgineo candore 
niveus et flagranti Dei amore rubeus, in caeleste translatus viridarium, 
hodie a Nobis, pro supremo quo fungimur Apostolico munere, ipsamet 
sanctitudinis corona redimita est, qua et Maria Magdalena de Pazzis, ipsa 
quoque nobilis Tusca virgo, et magna legifera mater Teresia ab Avila, et 
dulcissima alia virgo illa apostolico ardore succensa Teresia Lexoviensis 
decorata est; eamdemque Nos alte extulimus, quo uberius floris illius fra- 
grantia omnes qui in domo sunt delectet eosque suaviter ad Deum, qui 
Caritas ipsa est, redamandum provocet. 

Aretii, anno Domini millesimo septingentesimo quadragesimo septimo, 
die Iulii mensis quintadecima, ex honestis piisque parentibus Ignatio 
Maria Redi Aretino et Camilla Ballati Senensi ortum ipsa duxit et inse- 
quenti die, in qua Beatissimae Mariae Virginis de Monte Carmelo solemnis 
ab ecclesia commemoratio peragitur, regenerationis undis abluta, Annae 
Mariae nomen accepit; decimo autem aetatis suae anno confirmationis 
sacramento delinita est. Sollerti studio et sollicitudine genitores, pater 
presertim, eximiae virtutis vir, curaverunt, ut filia dulcissima, utpote 
septem ceteri liberi, a teneris unguiculis fidei mysteriis imbueretur; prae 
ceteris vero parentum educationi mirum in modum respondit Anna Maria, 
quae ab ipsamet pueritia de rebus ad fidem et pietatem pertinentibus 

studiosissimam se praebuit; ex tunc enim, magis quam ipsa pateretur aetatis 
immaturitas, a ludis aliena, non garrula, sed mitis comisque, pietate, obe- 
dientia, innocentia, morum suavitate et sensuum custodia, humilitate ac 
temperantia enituit. Decimum annum agens sanctimonialium monasterium 
S. Apolloniae Florentiae ingressa est ut suae educationi incumberet; ibique 
vix anno emenso, eius ingenitam pietatem devotionemque admirantes 
moniales, ad Sacram Synaxim primum suscipiendam admiserunt: quod 
tanta animi demissione atque religidne explevit, ut in posterum octiduum 
ad sacram mensam famelica accedere visa sit. Septem annos in asceterio 
illo commorata, inter alumnas omnigenae virtutis praeclarum exemplar 
exstitit ac dein, ut parentum voluntati obtemperaret, propriam repetiit 
domum; animo tamen revolvens quae sibi, uti fertur, a S. Teresia a Iesu 
praedicta fuerant, de Carmelitarum Instituto amplectendo caelestem voca- 
tionem parentibus pandidit. 

Qui quidem acerrimas prius opposuere contradictiones; sed, de ipsius 
vocatione mirum in modum exorta certiores facti, assensum tandem prae- 
buerunt summa Annae Mariae animi laetitia, ut ipsa inter moniales Mona- 
sterii Sanctae Teresiae Florentiae reciperetur. [bi ipsa probationis tempore 
nihil immutavit de inita sanctitatis vitae ratione, sed potius praestitit 
ut sane perfectionis opus, quod adulescentula inchoaverat, ulterius in dies 
perficeret et augeret. Unanimi idcirco sanctimonialium suffragio et plausu, 
iam semestri transacto, die undecima mensis Martii, anno millesimo septin- 
gentesimo sexagesimo quinto, assumpto nomine Teresiae Margaritae a 
Corde Iesu, religiosum habitum induit et ad tirocinium explendum ad- 
missa fuit. 

In tam rigidi Instituti observantia, mira ab ea edita fuere exempla 
virtutum: obedientiam namque, orandi studium, erga Deum pietatem, ca- 
ritatem, patientiam, carnis afflictationem, humilitatem ceterasque virtutes 
omnes ita coluit, ut universas novitias longe superaret ac toti communitati 
maximam ingereret admirationem ac spiritualem aedificationem, ita ut ob 
perspectam prudentiam ac sapientiam ipsi quandoque commissa fuerit 
aliarum novitiarum cura et custodia. Impensum praeterea studium ostendit 
cetera omnia adimplendi, quae regularis disciplina, sanctae consuetudines 
et novi vitae status obligationes exigebant, ut per iugem virtuosissimae 
vitae rationem ad solemnem professionem emittendam se rite disponeret. 
Cum autem prae nimia humilitate se indignam inter chorales adscribi 
reputaverit, enixe expostulavit ut saltem inter conversas adnumeraretur. 

At vero, expleto tam laudabiliter ac sanctissime tirocinio, ad solemnia 
vota nuncupanda, omnium monialium consensione et maximo sui animi 

gaudio, inter chorales quidem admissa, illud praestitit die duodecima 
Martii mensis, anno millesimo septingentesimo sexagesimo sexto: Qua 
igitur professione solemni emissa, iuxta constitutionum praescripta ad 
biennium adhuc inter tirunculas versata est, tanto spiritus fervore tan- 
taque exactissimae votorum observantiae cura, ut virtutum omnium su- 
premum heroicitatis culmen attigerit. 

Custos deinde communitatis vestium renunciatur; sacrario postea prae- 
fecta ac demum infirmaria; quibus aliisque a superioribus assignatis mune- 
ribus obeundis mira usa est diligentia ac monialibus cunctis, praesertim 
aegrotis, humili sui abnegatione, patientia, amore, lenitate praesto erat, in 
vilioribus etiam ministeriis, omniaque pietatis opera erga illas exercebat et 
singulari industria ac vigilantia eisdem necessaria quaeque comparabat; 
hilari semper ac benigno vultu indefessum praestabat famulatum moniali 
cuidam maniacae suae curae commissae, licet ab ea male haberetur iniu- 
riisque saepissime lacessiretur. Sanctae Matris Fundatricis egregia imita- 
trix ac Divi Aloisii Gonzagae vestigia caleans, pro Christo pati, quem sibi 
sponsum dulcissimum elegerat, avide appetens, adversam saepe occultabat 
valetudinem, ne a laboribus dispensaretur; atque, flagrantissimo ardens 
animarum salutis studio, ieiuniis, flagellis, ciliciis, ferreis acuminibus, non 
sine tamen sui spiritus moderatoris assensu, utebatur, et in huiusmodi 
austeritatibus asperrimisque sui innocentissimi corporis cruciatibus, licet 
infirmitatibus fracta, ad obitum usque perseveravit. 

Quam quidem paenitentissimae vitae rationem ducens, angelicae puri- 
tatis florem, quasi liliwm inter spinas, candidissimum servavit, vel leves 
quosque defectus studiose devitans, ita ut iure meritoque arbitrari liceat 
illam usque ad suae vitae exitum baptismalem innocentiam haudquaquam 
amisisse. Humilitate insuper, quae, ut ait S. Ambrosius, virtutum omnium 
caput est, quae totum, velut quoddam nostrorum actuum, fovet corpus, quam 
maxime excelluit Dei Famula Teresia Margarita; ipsa namque nil aliud 
antiquius habebat, quam nesciri et pro nihilo reputari; immo se omnium 
vilissimam et maximam peccatricem esse fatebatur; omni sollicitudine suas 
virtutes, superna dona, plures, quas supra memoravimus, paenitentias 
aliorum oculis occultare nitebatur, et humillime de se sentiens, simultates, 
contumelias et iniurias hilari animo tolerare, quippe quas sibi iure debitas 
reputaret. 

Qua maxima cordis puritate et profundissima spiritus humilitate prae- 
eellens, ad altissimum caritatis, quod est vinculum perfectionis, brevi illa 
pervenit gradum; ac tantum erat in Deum amoris incendium, quo intus 
aestuabat, ut saepe saepius ex ore incenso plane appareret, et in dul- 

cissimas ipsa raperetur ecstases. Hane vero amoris flammam ferventi assi- 
duoque orationis studio, rerumque divinarum meditatione, ac tenerrima 
erga augustissimnum Altaris Sacramentum, erga Dominicam Passionem, ac 
peculiari erga Sacratissimum Cor Iesu devotione iam a pueritia alebat; 
frequentissime idcirco eucharistico pane, cui avidissime inhiabat, se refi- 
ciebat; et intimum postea fervorem continere non valens, suas socias ad 
hoc divinum convivium summa reverentia devotaque animi praeparatione 
frequentandum et dulcissimum Iesu Cor redamandum enixe hortabatur. 
Sed et filiali veneratione Beatissimam Dei Matrem et Virginem Mariam 
eiusque castissimum Sponsum 8. Ioseph, ad S. Matris Fundatricis instar, 
semper coluit. 

Item insigni proximum dilectione propter Deum complectebatur eique 
totis viribus benefacere studebat et animas Deo lucrifaciendi percupida, 
peccatores potissimum et infidelium conversionem maxime sitiebat, quam 
assiduis precibus et acerrimis afflictationibus a Deo praestolabatur, utque 
Sorores pro ea obtinenda Deum adprecarentur impense satagebat. 

Ceteras quoque virtutes, quae sui praecipue status et conditionis erant 
propriae, maxima alacritate, laetitia et delectatione excoluit et ad obitum 
usque in earum exercitio constanter perseveravit. 

Non est itaque mirandum quod Deus Ancillae suae animam, ita inno- 
centiae et paenitentiae virtute praestantem, suis donis, tum naturalibus 
tum caelestibus, quae praeclara sunt ornamenta virtutis, affluenter elargi- 
tus est. 

Fervido namque Teresia Margarita ingenio ditata, humanioribus litteris 
exculta, suavissimos suae pietatis et caritatis sensus concinnis italicis ver- 
sibus saepe exspressit, qui nullo fucati artificio ingenua gratia renident et 
fervidum amorem in Deum expirant; latino quoque sermone optime pollens, 
psalmos, Sacrae Scripturae et Sanctorum Patrum sententias sensusque 
doctissime exponebat, de rebus theologicis disserens, eruditissimis miranti- 
bus viris. 

Prophetiae, penetrationis rerum occultarum et scrutationis cordium 
donis, gratia sanitatum et miraculorum in vita etiam illustrata illa fuisse 
fertur, quae supernaturalia dona eximiam Dei Famulae sanctitudinem 
haud dubie adstruunt eamque intima cum Deo caritate coniunctam fuisse 
evidenter testantur. 

Quo divini amoris igne magis in dies flagrans, vix vicesimum tertium 
annum agens, iam cupiens dissolvi et esse cum Christo anhelans, quasi ex 
improviso, acerbissimis colicae correpta doloribus, quos hilaris, ne voculam 
quidem lamentationis proferens, pertulit, assidue vero ardentissimi amoris 

actus et ignitas iaculatorias preces eliciens, septima die mensis Martii 
anno millesimo septingentesimo septuagesimo, in Crucifixi sui Sponsi ima- 
ginem figens oculos, purissimam efflavit animam. Angelicae virginis obitus 
notitia vix evulgata, tota commota est Florentina civitas, quippe quae eins 
sanctitatis haud parvam habebat opinionem; hinc populus turmatim ad 
monasterium convolat certatque cadaver conspicere et venerari ac reliquias 
inde enixe postulans, praesertim posteaquam nonnulla Deum mirabilia 
perpetrasse cognovit. 

Nam biduo post mortem Dei Famulae corpus, quod ob gangrenae 
infectionem iam corrumpi videbatur, naturalem colorem, ac si adhuc 
viveret, ac pulchritudinem resumpsit, quin immo suavissimum spirabat 
odorem, quo pariter vestes, quibus vivens utebatur, et capilli eius, ante 
quam in Monasterium Anna ingrederetur a matre tonsi et Aretii in paterna 
domo asservati, mirum in modum olebant. Ad quindecim proinde dies 
dilata fuit cadaveris tumulatio, cuius incorruptibilitatem et flexibilitatem 
ac supernaturalem odorem illum Florentinus Archiepiscopus una cum 
sacerdotibus aliquot, medicis et chirurgis iuridice recognovit; quamplu- 
rimi interea ex tota Tuscia fideles ad sepulerum concurrebant tum ad fa- 
vores implorandos, tum ad gratias ob accepta beneficia rependendas. 

Corpore vero terrae demandato, Teresiae Margaritae sanctitatis fama 
ac devotio, quae sane ex intemerata eiusdem vivendi ratione atque heroico 
virtutum omnium exercitio originem duxerat, nequaquam imminuebat; 
immo, prodigiosis sanationibus ad eius intercessionem a Deo patratis, non 
in Hetruria solum, verum etiam alibi diffusa est, nemine unquam contradi- 
cente, atque constans et integra apud gravissimos quoque et doctrina ac 
probitate eximios viros perseverabat. 

Quare Archiepiscopus Florentinus, attentis rerum adiunctis, iudiciales 
de vita, virtutibus et miraculis Dei Famulae inquisitiones condidit; quibus 
rite confectis et ad Sacram Rituum Congregationem delatis et canonice 
excussis, fel. rec. Pius Papa Septimus, Praedecessor Noster, die quinta- 
decima Iulii mensis, anno millesimo octingentesimo septimo, Introductionis 
Causae Commissionem propria manu signavit. Apud eamdem S. Congre- 
gationem peractis dein processibus apostolicis, iuridica servata forma 
disceptatum est de venerabilis Servae Dei virtutibus, quas cl. m. Gregorius 
Sextusdecimus, et ipse Decessor Noster, gradum attigisse heroicum die 
quartadecima Aprilis mensis, anno millesimo octingentesimo undequadra- 
gesimo, sollemniter decrevit. Supervenientibus eo tempore novis reipubli- 
cae mutationibus, molestisque in Carmelitico Florentino Monasterio, ubi 
sacrum venerabilis Dei Famulae corpus asservabatur, habitis vicissitudi- 

nibus, Causa per sexaginta annorum spatium intermissa est, quin tamen 
eiusdem Servae Dei sanctitatis fama silentio hoc attenuaretur. Conditis 
itaque super duobus miris sanationibus, quas, Venerabili Teresia Margarita 
intercedente, Omnipotens operatus esse dicebatur, tum Pisis tum Senis 
apostolicis tabulis, postquam ad iuris rigorem de iisdem sanationibus disce- 
ptatum est, Nos Ipsi die tertia Martii mensis, anno millesimo nongentesimo 
vicesimo nono, solemniter ediximus: Constare de instantanea perfectaque 
sanatione Sororis Mariae Ducci, e Congregatione Scholarum Piarum, ab 
acuta tuberculari pulmonum affectione, nulla relicta cicatrice; itemque de 
instantanea perfectaque sanatione puellae Henricae Giorgi a morbo pottiano. 
Die vero octava insequentis mensis Maii, tuto procedi posse ad solemnem 
Ven. Servae Dei Teresiae Margaritae a S. Corde Iesu Beatificationem decla- 
ravimus. Cuius quidem solemnia in Basilica Vaticana, frequenti populo et 
universa Carmelitica familia exultante, die Iunii mensis nona, eodem anno, 
celebrata fuere. 

Novis autem accedentibus miris, quae novensilis Beatae nomine invo- 
cato evenisse ferebantur, a b. m. Ruderico a 8. Francisco Paulano, tum 
incliti Carmelitarum Excalceatorum Ordinis Postulatore, de Causae reas- 
sumptione ad praeclarissimae Virginis Canonizationem obtinendam preces 
Nobis porrectae sunt, quas Nos libenti animo accepimus iisque annuimus, 
ac die decima mensis Decembris subsequenti anno huiusmodi Causae reas- 
sumptionis commissionem signavimus. 

Apostolica ergo auctoritate in Florentina, Pratensi et Taurinensi curia 
de tribus prodigiosis sanationibus, Beata Teresia Margarita intercedente, 
uti ferebatur, patratis, adornati sunt processus. Sanatione vero quae Prati 
evenerat iustis de causis seposita, selecta fuere duo prodigia quae Floren- 
tiae obvenisse dicebantur, alterum Laurentium Garbagni puerum, alterum 
Fulviam Razzi, Ioannis Farsetti uxorem, respicientia. 

Laurentius, Iosephi Garbagni et Felicitatis Caratti filius, quadrimulus, 
acuta appendicite una cum abscessu et peritonaeali reactione diffusa affi- 
ciebatur. Gravissimus erat morbus, quin immo ipsa nocte diei trigesimi 
primi Maii, anno millesimo nongentesimo trigesimo, fere nulla sanationis 
affulgebat spes, uti concors erat duorum medicorum sententia, adeo ut 
necessariam chirurgicam operationem, sequenti mane peragendam, edixe- 
rint. Pueri mater firmissime Beatae Teresiae Margaritae confisa, particulam 
de eiusdem Beatae reliquiis filioli pectori apposuit, ingeminatisque preci- 
bus huius sanationem imploravit. Paulo post puer placido somno corre- 
ptus fuit. Sequenti mane, pater, in regio exercitu medicus; omnia morbi 
symptomata evanuisse invenit: quod eodem plene confirmatum est a duobus 

curantibus medicis, qui sine haesitatione sub iuramenti sanctitate sana- 
tionem miraculo tribuunt. Tres quoque periti, a S. Rituum Congregatione 
acciti, in medentium iudicium seu de morbi diagnosi et prognosi seu de 
supernaturali actione agnoscenda concorditer conveniunt. 

Alterum miraculum in sanatione Fulviae Farsetti Razzi habetur. Quae, 
annos nata septuaginta, die octava Novembris mensis, anno millesimo 
nongentesimo vicesimo secundo, a veloci birota ad terram deiecta, fractu- 
ram colli sinistri femoris passa est cum totali capitis femoris seiunctione, 
unde artus paulisper decurtatus. Quum necessariae curationes adhiberi 
nequivissent, apta ossium coagmentatio perfici non potuit. Quare seu defor- 
mis callus efformatus est seu artrhosis, unde articulatio anatomice impos- 
sibilis; cui laesioni oedema et dolores addebantur. Quibus in condicionibus 
Fulvia septem per annos versata est sine ulla sanationis spe. Verum die 
decimanona Novembris mensis anni millesimi nongentesimi undetrigesimi, 
dum corpus Beatae Teresiae Margaritae in ecclesia S. Paulini, quo fuerat 
translatum, publicae fidelium veneratione erat expositum, Fulvia ligneo 
substentaculo et viro innixa, doloribus afflicta, ad ecclesiam accessit et ad 
urnam, in qua servatur Beatae corpus, pervenit. Per decem horae momenta 
fervidissime oravit, dein genuflexit, surrexit et libere et expedite nullo 
fuleimento ambulavit, frequenti populo miraculum conclamante. Perito- 
rum unanimis est sententia de laesionis gravitate et insanabilitate necnon 
de miraculo. 

De utraque mira hac sanatione, Causae Ponente seu Relatore dilecto 
Filio Nostro Alexandro S. R. E. Cardinale Verde, in tribus Congregatio- 
nibus, quarum ultima coram Nobis ipsis, stricto, uti mos est, iudicio disce- 
ptatum est, atque, proposito dubio an et de quibus miraculis constaret post 
indultam ab Apostolica Sede Beatae Teresiae Margaritae a 8S. Corde Iesu 
venerationem, in casu et ad effectum de quo agebatur, tum Patres Cardina- 
les tum Officiales et Consultores Sacrae Rituum Congregationis suam dixe- 
runt sententiam, quam favorabilem esse laeto animo accepimus; sed de 
proferendo iudicio Nos cunctandum duximus maiorem divini luminis 
copiam imploraturi. 

Die tandem Ianuarii mensis vicesima quinta huius anni, advocatis ad 
Nos dilectis Filiis Nostris 8. R. E. Cardinalibus Camillo Laurenti, SS. Ri- 
tuum Congregationis Praefecto, et Alexandro Verde, Causae Ponente, nec- 
non dilectis Filiis Alfonso Carinci, eiusdem 8. Congregationis a Secretis et 
Salvatore Natucci, Fidei Promotore Generali, solemniter ediximus: Con- 
stare de duobus miraculis Beata Teresia Margarita a S. Corde Iesu intercedente 
a Deo patratis, nempe: de instantanea perfectaque sanatione tum puerit Lau- 

rentti Garbagni ab appendicite acuta cum abscessu et reactione peritonaeali 
diffusa; tum Fulviae Farsetti Razzi a reliquis abnormibus et gravibus fra- 
cturae colli femoris, sinistri artus functionalitatem impedientibus. 

Ad nobilis autem Causae huius complementum unum apud 8. Rituum 
Congregationem deerat discutiendum dubium an, stante duorum miracu- 
lorum approbatione post indultam eidem Beatae ab Apostolica Sede vene- 
rationem, tuto procedi posset ad sollemnem ipsius Canonizationem; servata 
igitur, uti iuris est, praefata forma, iisdem quos supra memoravimus Patri- 
bus Cardinalibus et Sacrae Rituum Congregationis maioribus Officialibus 
Nobis adstantibus, die duodevicesima Februarii proxime elapsi mensis, 
Sacrosancto Missae Sacrificio litato, tuto procedi posse ad Beatae Teresiae 
Margaritae a Sacro Corde Iesu Camonizationem suprema auctoritate Nostra 
decrevimus; Nostrumque decretum hoc in vulgus edi atque in Sacrorum 
Rituum Congregationis acta referri iussimus. 

Quibus omnibus, quae supra enarravimus, rite absolutis, ut sapientis- 
simus a Praedecessoribus Nostris in huiusmodi tam gravis momenti nego- 
tio constitutus ordo in omnibus servaretur, in Consistorium secretum vene- 
rabiles Fratres Nostros 8S. R. E. Cardinales apud Nos coegimus proxime 
elapsa die quinta labentis mensis Martii, in consueta Palatii Apostolici 
Vaticani aula; ibique dilectus Filius Noster Camillus Cardinalis Laurenti, 
Praefectus 8. Rituum Congregationis, sermonem habuit de vita et miracu- 
lis Beatorum Ioseph Benedicti Cuttolengo et Conradi a Parzham, Confesso- 
rum, atque Beatae Teresiae Margaritae Redi a 8. Corde Iesu, Virginis; ac 
recensuit acta quae in singulis eorumdem Beatificationis et Canonizationis 
Causis, sacra Rituum Congregatio stricto praevio examine admisit et adpro- 
bavit. Qua relatione expleta, Nos singulorum Patrum Cardinalium senten- 
tias exquisivimus et excepimus; secreto autem hoc Consistorio absoluto, 
continuo publicum quod vocant Consistorium habitum est, in quo dilecti 
Filii Aulae Nostrae Consistorialis Advocati, breviter et ipsi de eoruamdem 
Beatorum vita, virtutibus et miraculis singillatim retulerunt; ac de Beata 
Teresia Margarita dilectus Filius Vincentius Sacconi sermonem habuit. 
Nos vero omnes Beatos illos summopere optare diximus sanctitudinis 
infula decorare; id tamen non ante decreturos, quam in Consistorio semt- 
publico, quod nuncupatur, tum iterum Fratrum Nostrorum 8. R. E. Cardi- 
nalium, tum omnium, qui propius adsint, sacrorum Antistitum sententias, 
uti mos est, exquisierimus; ab omnibus vero expetivimus, ut interea, sup- 
plicibus Deo admotis precibus, uberioris luminis effusionem menti Nostrae 
impetraremus, ad id scilicet luculentius dispiciendum, quod et Dei gloria 
et catholici nominis incrementum in hac re postulent. 

Tussimus ergo legitimos illorum Caelitum commentarios singulis Anti- 
stitibus illis tradi, ut, re cognita ac diligenter pervestigata, suam quisque 
posset Nobis sententiam aperire; ad diem vero duodecimam huius mensis 
in Consistorium quod diximus semipublicum coram Nobis in Palatio Apo- 
stolico Vaticano habendum illos universos convocavimus. Quos quippe 
in hoc amplissimo consessu brevi sermone allocuti, omnes singillatim roga- 
vimus ut sententiam hac super re suam Nobis vellent aperire. Exceptis 
autem adstantium suffragiis, summopere gratulati sumus in idem ac Nos 
illos omnes consentire, Caelitum nempe honoribus tres Beatos illos apud 
militantem Ecclesiam sine mora per Nos decorari posse. Quapropter ad 
Beatam Teresiam Margaritam Redi et ad Beatum Ioseph Benedictum Cot- 
tolengo quod attinet, sacras id genus caerimonias ad Sancti Petri in Vati- 
cano, die hodierna, undevicesima Martii mensis, in festo scilicet incliti 
Deiparae Virginis Sponsi, peracturos diximus; eodem quippe die, quo 
Beatus Pompilius Maria Pirrotti in Sanctorum numerum referre iam decre- 
vimus; Canonizationi autem Beati Conradi a Parzham diem diximus vice- 
simum proximi mensis Maii, festum scilicet Pentecostes. Atque omnes in 
Domino adhortati sumus, ut interea hoc voluntatis Nostrae propositum 
suppliciter Deo commendare ne intermitterent. 

Quum autem faustissima a Nobis praestituta dies Caelitum honoribus 
decernendis Beatae Teresiae Margaritae Redi, simul et Beatis Ioseph 
Benedicto Cottolengo et Pompilio Mariae Pirrotti, advenerit, quamplurimi 
tam de clero saeculari quam regulari, Romanae Curiae Praesules et Officia- 
les, ac venerabiles Fratres Nostri 8. R. E. Cardinales, Patriarchae, Archie- 
piscopi, Episcopi et Abbates Vaticanam Basilicam, magnifico apparatu 
nitentem, et quam maxima fidelium stipatam frequentia, adiverunt; atque, 
devota illis supplicatione praeeuntibus, Nos Ipsi in illam solemni pompa 
ingressi sumus, et, augustissimo Eucharistiae Sacramento adorato, ad 
Nostram perreximus cathedram, ibique sedimus. Tum dilectus Filius 
Noster Camillus Cardinalis Laurenti, Sacrorum Rituum Congregationis 
Praefectus et hisce Canonizationibus procurandis praepositus, perorante 
dilecto Filio Christophoro Astorri, Consistorialis Aulae Nostrae Advocato, 
a Nobis instanter postulavit ut Nos Beatos illos in Sanctorum album adscri- 
bere dignaremur. Quod cum iterum ac tertium, instantius nempe et instan- 
tissime ab eodem Cardinale per eumdem Advocatum Consistorialem actum 
sit, iterum atque iterum, Sanctorum omnium deprecatione interposita, 
Sancti Spiritus lumen menti Nostrae ferventius imploravimus, ac tandem 
Nos, in Divi Petri cathedra sedentes, quippe qui supremus universae Eccle- 
siae Magister, Nostram hanc sententiam his verbis ediximus: « Ad honorem 

Sanctae et Individuae Trinitatis, ad exaltationem fidei catholicae et christianae 
religionis augmentum, auctoritate Domini Nostri Iesu Christi, Beatorwm A po- 
stolorum Petri et Pauli ae nostra, matura deliberatione praehabita et divina 
ope saepius implorata, ac de venerabilium fratrum nostrorum 8S. R. E. Cardi- 
nalium, Patriarcharum, Archiepiscoporum et Episcoporum in Urbe ewxisten- 
tium consilio, Beatum Iosephum Benedictum Cottolengo, Beatum Pomptlium 
Mariam Pirrotti, Beatam Teresiam Margaritam Redi Sanctos esse decer- 
nimus et definimus ac sanctorum catalogo adscribimus; statuentes ab Ecclesia 
universali illorum memoriam quolibet anno, die corum natali, nempe Iosephi 
Benedicti Cotiolengo die XX X Aprilis, Pompilit Mariae Pirrotti die XV Iulii, 
inter sanctos confessores non Pontifices, Teresiae Margaritae Redi die 
VII Martii, inter sancias virgines, pia devotione recoli debere. In nomine 
Patris et Filit et Spiritus Sancti. — Amen ». 

Qua Canonizationis formula ita a Nobis edita, porrectis Nobis precibus 
a praefato Advocato Consistoriali, Cardinalis Procuratoris nomine, annuen- 
tes, Decretales has sub plumbo Litteras de singulis his Canonizationibus 
fieri expedirique decrevimus; a Protonotariis vero Apostolicis ad perpe- 
tuam earum memoriam instrumentum confici iussimus. 

Deo insuper Optimo Maximo ob hoc tantum beneficium grates, una 
cum cuncto adstante populo, ferventer egimus, atque primum porro noven- 
silium Sanctorum ab ipso benignissimo Deo imploravimus patrocinium, et 
ad altare dein accessimus pontificale Sacrum solemni ritu litaturi. 

Post autem evangelicam lectionem breve de singulis Sanctis illis elo- 
gium diximus; deinde adstantibus omnibus apostolicam impertivimus bene- 
dictionem ac plenariam peccatorum indulgentiam et, Deo adiuvante, Pon- 
tificale Sacrum absolvimus. 

Ita ergo Sanctae novensilis istius praeclarissimae, Teresiae Margaritae 
a 8. Corde Iesu, quae, niveus virginitatis flosculus, integerrimum eluxit 
vitae innocentiae et regularis observantiae specimen, aliud carmelitici 
viridarii ornamentum magnificum, Nostris hisce Litteris consecrata memo- 
ria, atque omnibus quae inspicienda erant rite perpensis; certa scientia, 
universa et singula, quae antea memoravimus, Apostolicae potestatis pleni- 
tudine confirmamus, roboramus atque iterum statuimus, decernimus, uni- 
versaeque Ecclesiae Catholicae denunciamus. Volumus insuper ut harum 
Litterarum Decretalium transumptis, sive exemplis, etiam impressis, manu 
tamen alicuius Notarii Apostolici subscriptis et sigillo munitis, eadem pror- 
sus fides habeatur, quae hiscemet praesentibus haberetur, si exhibitae vel 
ostensae forent. Si quis vero has Litteras Nostras definitionis, decreti, man- 
dati et voluntatis infringere vel eis temerario ausu contraire vel attentare 

praesumpserit, indignationem Omnipotentis Dei et Beatorum Apostolorum 
Petri et Pauli se noverit incursurum. 

Datum Romae apud Sanctum Petrum anno Domini millesimo nongen- 
tesimo tricesimo quarto, die undevicesima mensis Martii, in festo S. Ioseph, 
Deiparae Virginis Sponsi, Pontificatus Nostri anno tertiodecimo. 


Ego PIUS, Catholicae Ecclesiae Episcopus. 


8 Ego IANUARIUS Episcopus Ostiensis et Albanensis Cardinalis GRANITO 
PIGNATELLI DI BELMONTE, Decanus Sacri Collegii. 

8 Ego MicuaAEL Episcopus Tusculanus Cardinalis LEGA. 

{3 Ego Donatus Episcopus Sabinensis et Mandelensis Card. SBARRETTI. 

8 Ego Fr. Tuomas Prus, Ord. Praed. Episcopus Portuensis et 8. Rufinae 
Cardinalis BoGGIAni, Cancellarius 8. R. E. 

3 Ego Atotstus Episcopus Praenestinus Cardinalis SINCERO. 

3 Ego HEnricus Episcopus Veliternus Cardinalis GASPARRI. 

Ego CAIETANUS tit. 8. Agathae Gothorum Presbyter Cardinalis BISLETI. 

Ego ALEXANDER tituli 8S. Augustini Presbyter Cardinalis KAKOwsKI. 

Ego ACHILLES tituli S. Bernardi ad Thermas Presbyter Card. LOCATELLI. 

Ego ALotstus tituli S. Petri ad Vincula Presbyter Cardinalis CAPOTOSTI, 
Datarius. 

Ego LAURENTIvs tituli S. Pancratii Presbyter Cardinalis LAuRI, Maior 
Paenitentiarius. 

Ego Fr. ALExtus HEnricus M., O. S. M., tituli S. Susannae Presbyter 
Cardinalis L&PICTER. 

Ego PeErrus tituli 8. Mariae trans Tiberim Presbyter Cardinalis SEGURA 
SAENZ. 

Ego EUGENTUs tituli SS. Ioannis et Pauli Presbyter Cardinalis PACELLI. 

Ego FRANCISCUS tituli 8S. Mariae Novae Presbyter Cardinalis MARCHETTI 

SELVAGGIANI. 

Ego Fr. RAPHAEL CAROLUS tituli S. Praxedis Presbyter Cardinalis Ross!. 

Ego Iv.tvs tituli 8S. Mariae supra Minervam Presbyter Cardinalis SERAFINI. 

Ego ANGELUS Mart tituli S. Mariae de Victoria Presbyter Card. DoLct. 

Ego Perrus tituli 8. Crucis in Ierusalem Presbyter Cardinalis FUMASONI 
BIONDI. 

Ego CAMILLUS 8S. Mariae Scalaris Protodiaconus Cardinalis LAURENTI. 

Ego ALEXANDER 8S. Mariae in Cosmedin Diaconus Cardinalis VERDE. 


Fr. THOMAS PIUS O P. Card. BOGGIANI C. Card. LAURENTI 
Cancellarius S. R. E. S. R. C. Praefectus. 


Dominicus Jorio, Protonotarius Apostolicus. 
Alfonsus Carinci, Protonotarius Apostolicus. 


Can. Alfridus Liberati, Canc. Apost. Adiutor a studiis. 


Alfridus Marini, Scriptor Apostolicus. 


EXPEDITA 


die tricesima mensis Martii, anno quartodecimo 
Alfridus Marini, Plumbator. 


Reg. in Canc. Ap., vol. LII, n. 45. - Al. Trussardi, a tabulario. 


} 
} 


Sacra Romana Rota 


ACTA TRIBUNALIUM 


SACRA ROMANA ROTA 


Citatio edictalis 
TRIPOLITANA-MARONITARUM 


NULLITATIS MATRIMONII (BOUTROS GHASIBEH ABOU-ASMA LOUBBOS) 


Cum ignoretur locus actualis commorationis Diiae Asmae Loubbos 
in causa conventae, eandem citamus ad comparendum, sive per se, sive 
per Procuratorem legitime constitutum, in sede Tribunalis S. R. Rotae 
(Roma, via della Dataria, 94) die 30 Iulii 1935, hora 11, ad concordan- 
dum de dubio disputando, vel ad infrascriptum subscribendum, et ad diem 
designandam, qu habebilur Turnus Rotalis pro causae definitione: 


An constet de nullitate matrimonii, in casu. 


Ordinarii locorum, parochi, sacerdotes et fideles quicumque notitiam 
habentes de loco commorationis praedictae Asmae Loubbos curare de- 
bent, ut de hac edictali citatione ipsa moneatur. * 


L. # S. F. Morano, Ponens. 


Ex Cancellaria Tribunalis S. R. Rotae, die 20 Maii 1935. 


I. Pendola, Notarius. 


* Etant inconnu le lieu de la demeure actuelle de Mme Asma Loubbos, 
défenderesse en cette cause, Nous la citons 4 comparaitre, par propre personne 
ou par un procureur légitimement constitué, au siége du Tribunal de la 
S. Rote Romaine (Roma, via della Dataria, n. 94), le 30 Juillet 1935, 4 11 heures, 
pour concorder ou souscrire le doute ci-dessous rapporté, et fixer le jour de 
la décision de la cause devant la Rote. 


Conste-t-il de la nullité du mariage dans ce cas? 


Les Ordinaires des lieux, les curés, les prétres, les fidéles ayant connais- 
sance du lieu de la résidence de la dite Mme Asma Loubbos, devront, dans 
la mesure du possible, l’avertir de la présente citation. 

DIARIUM ROMANAE CURIAE 


SACRA CONGREGAZIONE DEI RITI 


Martedi, 14 Maggio 1935, nel Palazzo Apostolico Vaticano, con lintervento 
degli Emi e Revihi Signori Cardinali e col voto dei Revmi Prelati Officiali e 
dei Consultori teologi, componenti la Sacra Congregazione dei Riti, si ¢ tenuta 
la Congregazione Preparatoria per discutere il dubbio sopra l’eroismo delle 
virti esercitate dal Servo di Dio Guglielmo Giuseppe Chaminade, Sacerdote 
secolare, fondatore della Societa di Maria, detta dei Marianisti, e dell’Istituto 
delle Figlie di Maria Immacolata. 


Martedi, 21 Maggio 1935, nel Palazzo Apostolico Vaticano, si é tenuta la 
Congregazione Ordinaria dei Sacri Riti, nella quale al giudizio degli Emi e 
Revi Signori Cardinali, componenti Ja medesima, sono state sottoposte le 
seguenti materie: 


1) Introduzione della Causa di Beatificazione, o dichiarazione del mar- 
tirio del Servo di Dio Quinto Sié, catechista, ucciso, come si asserisce, in 
odio alla Fede. 

2) Introduzione della Causa di Beatificazione e Canonizzazione della Serva 
di Dio Bertilla Boscardin, dell’Istituto di S. Dorotea, Figlie dei Sacri Cuori. 

3) Intorno alla revisione degli scritti del Servo di Dio Francesco Benia- 
mino Richard, Cardinale di Santa Romana Chiesa, Arcivescovo di Torino. 

4) Intorno alla revisione degli scritti del Servo di Dio Carlo Giuseppe 
Eugenio de Mazenod, Vescovo di Marsiglia, fondatore della Congregazione 
degli Oblati di Maria Immacolata. 

5) Intorno alla revisione degli scritti del Servo di Dio Francesco Faa 
de Bruno, sacerdote secolare, fondatore del Conservatorio della Beata Maria 
Vergine del Suffragio e di S. Zita. 

6) Intorno alla revisione degli scritti del Servo di Dio Michele Rua, sa- 
cerdote della Pia Societa di S. Francesco di Sales. 

7) Intorno alla revisione degli scritti della Serva di Dio Elena Guerra, 
fondatrice delle Oblate dello Spirito Santo, dette di S. Zita. 

8) Intorno alla revisione degli scritti della Serva di Dio Eugenia Smet, 
fondatrice dell’Istituto delle Ausiliatrici delle Anime Purganti. 

9) Finalmente intorno alla revisione degli scritti della Serva di Dio Ger- 
trude Commensoli, fondatrice dell'[stituto delle Suore del Santissimo Sacra- 
mento. 


PONTIFICALE ROMANUM 


Summorum Pontificum iussu editum et a BENEDICTO XIV Pont. 
Max. recognitum et castigatum. Quattro volumi in-folio, nei margini 
em. 30% < 44%, luce della stampa 2%>< 33, in carta ottima, rosso 
é nero, con illustrazioni. 
Perfetta riproduzione della regevolissima edizione curata dalla 
Riha Camera stolica nel 1848, con utili e preziose aggiunte che 
la completano. I quattro volumi (I, Il, lll e si vendono: 
In fogli sciolti. . . . 
Legati in pelle zigrino al dorso, tela sui want, dorates, 


Legati in tutto chagrin, con fregi e croce in oro sui piani, ‘aglio 
dorato, titolo sui dorsi, segnacoli e buste . . . — 


Fuori di Roma, spese di porto in pla. 


BIBLIORUM SACRORUM iuxta Vulgatam Clementinam. 

NOVA EDITIO, breviario perpetuo et concordantiis aucta, adnotatis 

etiam locis, qui in monumentis Fidei sollemnioribus et in Liturgia 

Romana usurpari consueverunt. ~ Curavit ALOISIUS 

et nanc typis Vaticanis iterum impressit, in-8°, pp. xvi-1186. 0 
{A) In charta indico-eburnea, religatum linteo, titulo aureo. . . . . 6O— 68— 
(B) In charta indico-alba, religatum linteo, titulo aureo’. . .... 6€— 68— 68— 
{C) In charta tenaci, religatum linteo, titulo aureo . . . 


COLLECTIO PRECUM PIORUMQUE OPERUM 


quibus Romani Pontifices in favorem omnium christifidellum aut 
quorumdam coetuum personarum Indulgentias adnexuerunt ab 
anino 1899 ad 1928. Editio in-189, xm-480, linteo anglico 


Massim: Mons. Massimo. LA NOSTRA FEDE, Le basi e la sintesi del 
Domma Cattolico, Quarta edizione, in-12, p PP. 293 . 
Esposizione breve e chiara della dottrina cattolica per le | persone ‘cole. 


GRAMMATICA ANALITICA DELLA LINGUA 


TIGRAY del P. Mauro da Leonessa, Missionario Apostolico 
Cappuccino, con prefazione del P. G. Schmidt e con introduzione del 
‘Comm. C. Conti-Rossini (Prefazione, Introduzione, Fonetica, Mor: 
' fologia, Sintassi semplice, Sintassi delle proposizionl, Esercizi). 
Volume di pp, x11-296 (cm, 18X25"/,) carta ben satinata. . . . . 4,50 45— 


CORAM LEGA habitae S. Romanae Rotae Decisiones sive Sen- 
tentiae quas nempe Emus Cardinalis Michaé] Lega annis 1909-1914 
eiusdem Sacri auditorii Decanus exaravit. - Iterum editae adnotatio- 
nibus auctae Codici Iuris Canonici hodiernaeque iurisprudentiae 
consentaneis. - Cum praefatione de velerum decisionum natura et 

origine earumque collectionibus. Vol. in-8e, pp. 608. - 


TRACTATUS CANONICUS DE MATRIMONIO 
cura et studio PETRI Card. GASPARRI concinnatus; Editio nova ad 
mentem Codicis I. C.- Vol I, pp.472- Vol. II, cum ee pp. 620. 
In brochure: .. B— 


ENCHIRIDION BIBLICUM Documenta ecclesiastica 

Sacram Scripturam spectantia. Auctoritale Pontificiae Commis- 
Linteo anglico contectum cum titulo aureo . © 15,40 16,40 18,90 


NB; Seminariis et Religiosis numero 
rium, inminutio conceditur 


7,50 850 10~ 

Sacra CONGREGATIO DE SEMINARS ET StuDIORUM UNIVERSITATIBUS. 


ELENCHUS SEMINARIORUM cum appendice et 


imaginibus phototypicis . . . 4— 47,50 50 — 
Exhibet seriem omnium quae Congregationi de 

Seminariis et Studiorum Universitatibus subsunt. P concinnam 

eiusdem S, Hemregesoee historiam, dicuntur (linguis vernaculis) 

uniuscuiusque Seminarii nomen, locus, regimen, itemque designantur 

natura et finis; Seminariorum vero quae Romae sunt, et Regionalium 

Italiae, etiam brevis historia describitur. Studiorum ratio, quam 

sacrorum alumni in singulis Nationibus servant exponitur atque 

ordo anni scholaris ee in appendice explicatur. 
Volumen, quod iv-428 paginis constat, locupletissimi indices et 

summaria exornant, 125 imagines phototypicae ex pulcherrimis permul- 

tis selectae illustrant. 
Subscuro linteo optiime contectum atque aureis characteribus inscrip- 

tum pretio venit apud Bibliopolam Vaticanam (Libreria Vaticana). 


SYNODUS DIOECESANA CLAVARENSIS 


TERTIA in Cathedratt Basilica B. M.. V. de Horto ab 
et Revmo D. Episcopo AMADEO CASABONA habita diebus XVII- 
XIX Octobris MCMXXXIIL — In-8°, pp. xxxn-204 . . 18-— 19— 


_ VITA DI NOSTRO SIGNORE GESU CRISTO 


SECONDO GLI EVANGELI. Un vol. in-18, di pp. xv1-486, 
‘adorno di 27 artistiche illustrazioni.- Roma, Pia Societa di San Giro- 
lamo per la diffusione dei Santi Vangeli in Italia. In brochure . . 3— 3,75 5— 


PROPRIUM MISSARUM pro Clere Almae Urbis ejusque 


districtu. In rosso-nero, nuova edizione per messali in-8° ed in-4°, 19384 10— 11— 123 — 


LIBER AD ADNOTANDAS MISSAS, sive cele- pa 
bratas, sive celebrandas. Redactus nee latina, linteo La reli- 
gatus (nova editio). . . . « Ke 10,50 12— 


PRAELECTIONES IURIS CANONICI. Tomus 1. 


Libri I et H Codicis turis Canonici (Manuscripti instar). OzsreRLE 
P. Gerarpus, O. S. B., dr. I. C., Consultor S. C. de Sacramentis, Pro- 
fessor institutionum I. C. in Collegio internationali S. Anselmi de 


P. lossPu Batestat, S. M., O. E. S. A., Pont. Commiss. Bibl: Consultor. 
BIBLICAE INTRODUCTIONIS GENERALIS ELEMENTA. Typis Po- 
lyglottis Vaticanis 1982. In-8° grande, pp. viti-546. Volumen quattuor 
rtibus coalescens: I. De Textu Vet. et Nov. Testamenti. Pe De 
anone. III. De Inspiratione. 1V. De Hermeneutica pO— 52— 58— 


Sacra CONGREGATIO DE SACRAMENTIS. INSTRUCTIO ad Rmos locorum 
Ordinarios de scrutinio alumnorum atengyate antequam ad 
ordines promoveantur. Pp. 16 . . . 1— 1,90 1,3 
DECLARATIO propria manu subscribenda a Candidatis in singulis sa- 
cris Ordinibus suscipiendis, iuramento coram Ordinario praestito. 
Mezzo foglio, carta ottima. 


Sacra Conerscatio Rexiciosis, INSTRUCTIO. ad supremos Religio- 
num et Societatum clericalium Moderatores: De gy ergy clericali 
et religiosa alumnorum ad sacerdotium vocatorum, ue scrutinio 
pp. 8 e copertina, carta greve. . . . i— 1,30 1,50 


FORMULA IURISIURANDI praescripta pro alumnis religiosis ad sacer- 
dotium vocatis. Mezzo foglio, carta ottima. 

